Газета Норма маслахатчи / 2016 год / № 37 / Пенсия иши\nҲамма сингари эмас\nҚонун ҳужжатларига мувофиқ, ишловчи пенсионерларга пенсиянинг 50%и тўланади. Ушбу меъёр барча ишловчи пенсионерларга татбиқ этилмайди1. Ишловчи пенсионерларга пенсия тўлаш тартиби тўғрисидаги низомга (АВ томонидан 30.04.2011 йилда 2222-сон билан рўйхатдан ўтказилган) кўра, қуйидагиларга 100 фоиз пенсия тўланади:\nа) уруш ногиронлари ва қатнашчилари, шунингдек уларга тенглаштирилган шахслар2;\nе) фуқароларнинг ўзини ўзи бошқариш органларида диний маърифат ва маънавий-ахлоқий тарбия бўйича маслаҳатчи лавозимларида ишловчи пенсионер аёллар – ёшга доир пенсияни олганда;\nж) 2014 йил 1 январидан бошлаб фуқаролик-ҳуқуқий тарздаги шартномалар бўйича ишлайдиган ва қонун ҳужжатлари билан белгиланган ёшга доир пенсияларнинг минимал миқдоридан (1.09.2015 йилдан – 254 730 сўм) паст даромад (гонорар, мукофот ва бошқалар) оладиган пенсионерлар.\nҚолган барча ишловчи пенсионерларга уларга тайинланган пенсиянинг 50% миқдорида пенсия тўланади.\n1«Фуқароларнинг давлат пенсия таъминоти тўғрисида»ги Қонуннинг 53-моддаси; Президентнинг «Ишлаётган пенсионерларга пенсия тўлаш тўғрисида»ги (20.11.1995 йилдаги ПФ-1289-сон), «Фуқароларнинг ўзини ўзи бошқариш органларини қўллаб-қувватлаш тўғрисида»ги (23.04.1998 йилдаги ПФ-1990-сон), «Фуқароларнинг ўзини ўзи бошқариш органларида диний маърифат ва маънавий-ахлоқий тарбия масалалари бўйича маслаҳатчи лавозимларида ишловчи аёлларни ижтимоий муҳофаза қилишни кучайтириш борасидаги қўшимча чора-тадбирлар тўғрисида»ги (7.12.2004 йилдаги ПФ-3521-сон) фармонлари.\n2Давлат пенсияларини тайинлаш ва тўлаш тартиби тўғрисидаги низомга (ВМнинг 8.09.2011 йилдаги 252-сон қарорига 1-илова) 1, 2-иловалар.\nТашкилот муассиси пенсионер бўлганда\nҚолган ишловчи пенсионерлар сирасига ташкилотларнинг муассислари ҳам киради. Бунда ҳам ҳаммаси биринчи навбатда тадбиркорлик субъектининг мулкчилик шаклига боғлиқ. Булар хусусий корхоналар, масъулияти чекланган жамиятлар ва акциядорлик жамиятлари бўлиши мумкин.\nҲар бир ҳолатни кўриб чиқамиз.\n1. «Хусусий корхона тўғрисида»ги Қонуннинг 14-моддасига мувофиқ, хусусий корхона мулкдори уни раҳбар сифатида якка бошқаради, унинг номидан ишончномасиз иш кўради, хусусий корхонанинг пул маблағларини ҳамда бошқа мол-мулкини тасарруф этади, шартномалар, шу жумладан меҳнат шартномалари тузади, банкларда ҳисобварақлар очади, штатларни тасдиқлайди, буйруқлар чиқаради ва ҳ.к. Тегишинча, хусусий корхона мулкдори бўлган пенсионер унинг бевосита раҳбари сифатида ишловчи пенсионер деб ҳисобланади ва иш жойида 50% миқдорида пенсия олади.\n2. Маълумки, масъулияти чекланган жамиятда жамиятнинг яккабошчилик асосидаги ижро этувчи органи ёки коллегиал ижро этувчи органи ташкил этилади («Масъулияти чекланган ҳамда қўшимча масъулиятли жамиятлар тўғрисида»ги Қонуннинг 39, 40-моддалари). Биринчи ҳолатда умумий йиғилиш томонидан директор, иккинчисида – бошқарув, дирекция ва бошқалар сайланади.\nАгар жамият иштирокчиси – пенсионер директор ёки коллегиал ижро этувчи орган аъзоси этиб сайланса, унга ишловчи пенсионер деб баҳо берилади, чунки зиммасига юкланган мажбуриятлар учун у меҳнат ҳақи деб қараладиган ҳақ олади.\nЖамият иштирокчиси жамиятнинг ижро этувчи органи таркибига кирмайдиган (жамият муассиси ҳисобланадиган) қолган ҳолларда у ишловчи пенсионер деб ҳисобланмайди ва яшаш жойидан 100% пенсия олишга ҳақли бўлади.\n3. Акциядорларнинг умумий йиғилиши, кузатув кенгаши ва ижроия органи акциядорлик жамиятининг бошқарув органларидир («Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонуннинг 57-моддаси).\nАкциядорлар умумий йиғилишининг қарорига кўра кузатув кенгашининг аъзоларига ҳақ тўланиши ва (ёки) ўз вазифаларини бажариш билан боғлиқ харажатларининг ўрни қопланиши мумкин. Бундай тўловлар меҳнатга ҳақ тўлаш тарзидаги даромадларга тенглаштирилади (Солиқ кодексининг 172-моддаси 2-қисми).\nЖамиятнинг ижроия органи – директор ёки унинг бошқаруви жамият фаолиятига раҳбарлик қилади.\nЮқоридагилардан келиб чиқилса, ижроия органи аъзолари бўлган пенсионер акциядорлар ишловчи пенсионерларга киради. Кузатув кенгаши аъзолари эса зиммаларига юклатилган вазифаларни бажарганлик учун ҳақ олган тақдирда ишловчи пенсионер деб ҳисобланадилар.\nҚолган акциядор пенсионерлар ишловчи пенсионер деб ҳисобланмайдилар, уларга яшаш жойларидан пенсия 100 фоиз миқдорда тўланади.\nИшловчи пенсионерлар иш жойидан пенсия оладилар. Пенсионернинг яшаш жойидаги Пенсия жамғармаси бўлимлари томонидан бериладиган Ф-25 топшириқномаси бунга асос бўлиб ҳисобланади.\nТопшириқномада қуйидаги маълумотлар акс эттирилади:\nУ бўлим бошлиғи ва бош бухгалтер имзоси билан тасдиқланиб, рўйхатдан ўтказилади ва ташкилот вакили ёки пенсионерга тилхат билан берилади.\nТопшириқноманинг қолган устунлари пенсионер ишлайдиган ташкилотнинг ижтимоий суғурта бўйича комиссияси ва маъмурияти томонидан тўлдирилади.\nҚайта ҳисоблаш натижасида пенсия миқдори ўзгарганда, Пенсия жамғармасининг бўлими топшириқноманинг орқа тарафига янги пенсия миқдори бўйича белги киритади.\nПенсиянинг бир туридан бошқа турига ўтишда ҳамда пенсия тўлови шартлари ўзгарганда (масалан, ногиронлик гуруҳи ўзгариши билан боғлиқ), Пенсия жамғармасининг бўлими ташкилотнинг хабарномасига кўра олдинги топшириқномага янгисини тақдим қилади.\nЮридик шахсларнинг харажатларини тўлашга Пенсия жамғармасидан маблағларни олиш учун ташкилотлар ҳар ойда, ҳисобот ойидан кейинги ойнинг 10-кунига қадар муддатда Пенсия жамғармаси бўлимларига ойлик талабномаларни тақдим этадилар (АВ томонидан 9.09.2011 йилда 2262-сон билан рўйхатдан ўтказилган Ягона ижтимоий тўловни тақсимлаш, шунингдек харажатларни қоплаш бўйича суммаларнинг тўланишини ва юридик шахсларнинг давлат ижтимоий суғуртаси харажатлари бўйича тўловларни амалга ошириш тартиби тўғрисидаги низомга 4-илова).\nЖорий йилнинг июль ойидан бошлаб харажатларни тўлашга Пенсия жамғармасидан маблағларни олиш учун талабномаларни электрон кўринишда тақдим этиш имконияти пайдо бўлди. Бунда талабноманинг электрон шакли қоғоз ташувчида тақдим этиладиганидан фарқ қилади, бироқ келгусида белгиланган тартибда унинг ягона шакли тасдиқланади.\nПенсияларни тўлаш учун олинган маблағлар қаттиқ назорат остига олиниши шарт ҳамда фақат талабномада назарда тутилган мақсадларга ишлатилиши мумкин. Ҳисоб-китобларда зарур суммалар қасддан бузиб кўрсатилишига ва бошқа мақсадда фойдаланилишига йўл қўйган мансабдор шахслар қонун ҳужжатларида назарда тутилган тартибда тўлов интизомига риоя этмаганлик учун шахсан жавобгар бўладилар.\nЎзР Молия вазирлиги ҳузуридаги бюджетдан ташқари Пенсия жамғармасининг ижрочи директори.\nПенсионернинг иш куни ДАВОМИЙЛИГИДАН қатъи назар, пенсиянинг 50%и ТЎЛАНАДИ.\n«Бюджетдан ташқари Пенсия жамғармасидан маблағларни олиш учун электрон талабнома бериш» интерактив хизматини такомиллаштиришда фаол қатнашганликлари ва унга доир таклифлар берганликлари учун корхоналар ва ташкилотлар бухгалтерларига миннатдорчилик билдирамиз. Электрон талабнома бериш хизматидан Ўзбекистон Республикаси Давлат солиқ қўмитаси сайтининг (my.soliq.uz) «Шахсий кабинет» бўлимида фойдаланиш мумкин.\nБюджетдан ташқари Пенсия жамғармасидан маблағларни олиш учун электрон талабномаларни бериш интерактив хизмати айни пайтда янгиланган ва сентябрь ойида тест режимида ишлайди.\nТест режимида электрон талабномалар бериш даврида маблағ билан ўз вақтида таъминламаслик ҳолларининг олдини олиш учун бир вақтнинг ўзида ушбу талабномаларни қоғоз шаклида тақдим этишни сўраймиз.\nЭлектрон талабноманинг ягона, фойдаланиш учун қулай шаклини белгилаб олиш мақсадида корхоналар ва ташкилотлар бухгалтерларидан бюджетдан ташқари Пенсия жамғармасига ўз таклифларини «Электрон талабнома» деб қайд этган ҳолда почта орқали ёки pension_uz@pfca.mf.uz электрон манзилига юборишларини сўраймиз.\nКадрлар хизмати ходимининг ён дафтарига\nПенсия расмийлаштириш учун ҳужжатларни тўплаш осон иш эмас. Бу керакли маълумотномаларни мустақил равишда изловчиларга ҳам, хизмат мажбуриятларига кўра ташкилот ходимлари учун пенсия ҳужжатларини тайёрловчиларга ҳам тааллуқли. Кадрлар хизматларининг ходимлари якуний манзил – Пенсия жамғармасининг бўлими гача бўлган йўлдаги бартараф этишга тўғри келадиган тўсиқларни яхши биладилар. Ўзларини қийнаётган саволларни таҳририят билан ўртоқлашдилар. ЎзР Молия вазирлиги ҳузуридаги бюджетдан ташқари Пенсия жамғармаси ижроия аппаратининг пенсияларни тайинлаш услубияти бўлими бошлиғи Зафаржон Хўжаев уларга жавоб беради.\n– Бюджетдан ташқари Пенсия жамғармаси бўлимлари пенсияни расмийлаштириш учун пенсионерликка номзодларнинг меҳнат дафтарчаларини қабул қиладилар ва уларни анча узоқ муддат ушлаб турадилар (амалиётимда бир ходимга 6 ойдан ортиқ муддатда пенсияни расмийлаштирганлар, дафтарча Пенсия жамғармасида турган). Аслида Меҳнат дафтарчаларини юритиш тартиби тўғрисидаги йўриқномага кўра ходимга меҳнат дафтарчаси 5 кундан ортиқ бўлмаган муддатга тилхат олиб берилиши мумкин. Агар ходим меҳнат дафтарчасини қабул қилганлик ҳақида тилхат беришларини сўраса ҳам, Пенсия жамғармаси инспекторлари уни зўрға берадилар, баъзилари эса умуман бермайдилар. Пенсия жамғармаси ходимлари учун бу борада қандай қоидалар белгиланган?\n– Ҳа, албатта, қоидалар мавжуд ҳамда Пенсия ишларини расмийлаштириш ва юритиш тартиби ҳамда пенсия ҳужжатларининг шакллари ва уларни тўлдириш қоидалари тўғрисидаги йўриқномада (АВ томонидан 17.11.2011 йилда 2282-сон билан рўйхатдан ўтказилган) батафсил қайд этилган.\nПенсия жамғармаси инспектори Йўриқномага амал қилиб, тақдим этилган ҳужжатлар – паспорт, маълумоти ҳақида диплом, ШЖБПҲ дафтарчасининг асл нусхаларини мурожаат қилувчига қайтариши шарт. Қуйидаги ҳужжатларнинг асл нусхалари бўлимда қолади: архив маълумотномалари; меҳнат дафтарчаси; ташкилотлар берган, шунингдек суғурта бадаллари тўланганлигини тасдиқловчи (чет элда ишлайдиган, якка тартибдаги тадбиркорлик, оилавий бизнес билан, деҳқон хўжалигида банд бўлган кишилар ва ҳ.к.) маълумотномалар. Жами йиллик даромад ҳақидаги декларацияни солиқ агенти бўлмаган иш берувчидан даромад олувчи ходим тақдим этиши шарт.\nҲужжатларни қабул қилаётганда сизга албатта бу ҳақда тилхат беришлари керак. Унинг нусхаси Пенсия жамғармаси бўлимида тақдим этилган ҳужжатлар билан бирга сақланади. Пенсия жамғармаси бўлимининг пенсия тайинлаш бўйича комиссия тегишли қарор қабул қилганидан сўнг меҳнат дафтарчаси аризачига қайтарилади.\n– Пенсия жамғармаси бўлимларида тақдим этиладиган зарур ҳужжатларнинг рўйхатини берадилар. Бунда турли бўлимлар уни тузишга ҳар хил ёндашадилар. Масалан, Учтепа туман Пенсия жамғармаси бўлими рўйхатида маҳалла қўмитасидан болалари сони ҳақида олинадиган маълумотнома кўрсатилган. А4 бичимидаги 20 варақ ёзув қоғозини тақдим этиш зарур деб қайд этилган. Бу талаблар тўғрими?\n– Ёшга доир пенсия тайинлаш учун зарур ҳужжатлар рўйхати Давлат пенсияларини тайинлаш ва тўлаш тартиби тўғрисидаги низомнинг (ВМнинг 8.09.2011 йилдаги 252-сон қарорига 1-илова) 12-бандида келтирилган.\nҚуйидагилар тақдим этилиши шарт:\n иш стажини, шу жумладан, махсус иш стажини тасдиқлайдиган ҳужжат;\n иш ҳақи тўғрисидаги маълумотнома;\n ариза берувчининг жамғариб бориладиган пенсия дафтарчаси нусхаси (2005 йил 1 январдан кейин).\nТайинланаётган пенсия спецификациясига қараб тасдиқловчи маълумотномаларни ҳам тақдим этиш зарур. Булар ҳарбий хизматни, партизан отрядларида бўлганликни, давлат хавфсизлиги органларида ва ички ишлар органларида хизмат қилганликни тасдиқлайдиган маълумотномалар бўлиши мумкин. Ҳарбийлаштирилган соқчиликда, махсус алоқа органлари ва кон-қутқарув қисмларида хизмат қилувчилар буни тасдиқлайдиган маълумотномани тақдим этадилар. Оиласида ногирон боласи ёки ўзгаларнинг парваришига муҳтож бўлган 80 ёшга тўлган яқин қариндоши бўлганларга тиббиёт муассасасининг маълумотномаси, ТМК, ТМЭК хулосаси керак бўлади. Ушбу талаб ногиронлик бўйича пенсияни расмийлаштиришга ҳам тааллуқли. Уруш қатнашчилари ва уларга тенглаштирилган шахслар буни тасдиқловчи ҳужжатни тақдим этадилар.\nШунингдек рўйхатда маълумоти ҳақидаги, болани парвариш қилиш таътилида бўлганлиги ҳақидаги маълумотномалар кўрсатилган. Бунда болани парвариш қилиш бўйича таътил берилганлиги ва таътилдан қайтилганлиги тўғрисидаги буйруқларнинг нусхалари илова қилиниши лозим. Дипломатик корпус ходимлари хотини (эри) чет элда бўлган вақтини тасдиқлайдиган маълумотномани тақдим этишлари шарт. Офицерларнинг хотинлари уларни ишга жойлаштириш имконияти бўлмаган жойларда эрлари билан яшаган вақтни ҳужжат билан тасдиқлайдилар. Ишсизлар Меҳнат ва аҳолини ижтимоий муҳофаза қилиш вазирлиги туман (шаҳар) Бандлик ва аҳолини ижтимоий муҳофаза қилиш марказининг уларни ишсиз деб эътироф этиш тўғрисидаги тақдимномасини беришлари зарур.\nПенсия сўраб мурожаат қилган ҳар бир кишига алоҳида ёндашилиши, ҳар бири ўзига хос маълумотномаларни олиб келиши кераклигини яна бир бор қайд этиб ўтаман. Низомда уларнинг жами 16 номланиши қайд этилган (12-банднинг «а»–«п» кичик бандлари).\nПенсия жамғармаси бўлимларининг ходимлари ушбу рўйхатда бўлмаган ҳужжатларни талаб қилишга ҳақли эмаслар.\n– Аслида Низомда бунинг муддати – сўнгги 10 йил кўрсатилган бўлса ҳам, пенсияни расмийлаштириш учун бутун меҳнат фаолияти давридаги иш ҳақи ҳақидаги маълумотномаларни талаб қиладилар.\nКиши баъзан 40 ва ундан ортиқ йиллик иши ҳақидаги ҳужжатларни излашига тўғри келади. Одатда, ҳеч кимга боғлиқ бўлмаган ҳолатлар туфайли тўлиқ стажини ҳужжат билан тасдиқлай олмайди. Пенсия жамғармаси ходимларининг бутун меҳнат фаолиятини маълумотномалар билан тасдиқлашни талаб қилиши тўғрими?\n– Аввало шунга аниқлик киритмоқчиманки, 10 йиллик меҳнат фаолияти даври фақат пенсия миқдорини ҳисоблаб чиқариш учун қабул қилинадиган ўртача ойлик иш ҳақи ҳисоблаб чиқариладиган иш ҳақини аниқлаш учун қўлланилади («Фуқароларнинг давлат пенсия таъминоти тўғрисида»ги Қонуннинг 31-моддаси 1-қисми).\nПенсия тайинлаш ҳақидаги аризага иш ҳақи тўғрисидаги маълумотнома илова қилинган бўлиши керак (Низомнинг 12-банди). Қайси давр учунлиги кўрсатилмаган. Фаолият тури, мулк ва хўжалик юритиш шаклларидан қатъи назар, ходим давлат томонидан ижтимоий суғурталанган ҳолда бажарган ҳар қандай иш, агар у Молия вазирлиги ҳузуридаги бюджетдан ташқари Пенсия жамғармасига суғурта бадаллари тўлаган бўлса, иш стажига қўшиб ҳисобланади (Қонуннинг 37-моддаси 1-қисми «а» банди). Шу сабабли иш ҳақи тўғрисидаги маълумотномани тақдим этиш талаби тўғри қўйилган.\nМеҳнат дафтарчасидаги ёзувларга келсак, улар ҳар доим ҳам стажга қўшиладиган фаолият даврларини тўлиқ акс эттирмайди. Масалан, иш ҳақи сақланмайдиган таътил, ҳомиладорлик ва туғиш таътили, болалар 2 ёки 3 ёшга тўлгунча уларни парваришлаш таътили, вақтинча меҳнатга лаёқатсизлик даври, шунингдек қонун ҳужжатларига ва Ўзбекистон Республикасининг халқаро шартномаларига мувофиқ Пенсия жамғармасига суғурта бадалларини ҳисоблаш ва ушлаб қолиш мажбурияти юкланмаган иш берувчида ишлаш шулар жумласидандир.\nСуғурта бадаллари тўланганлиги далили ташкилотлар ва архивлар берадиган иш ҳақи тўғрисидаги маълумотномалар билан тасдиқланади (Низомга 12, 13-иловалар).\nАгар ҳужжатлар топширилмаганлиги ёки ташкилот тугатилганлиги боис иш стажини тасдиқлаб бўлмаса, бу ҳақда архив маълумотномасини олиш зарур.\nПенсия жамғармаси бўлими ҳужжатларнинг мазмунини ва расмийлаштирилганлигини баҳолаб, улар берилишининг асосланганлигини текшириш тўғрисида қарор қабул қилади ёхуд меҳнат фаолиятининг айрим даврларини иш стажи даврига ҳисобга олиш ёки ҳисобдан чиқариб ташлаш тўғрисида қарор чиқаради (Низомнинг 57-банди).\nАгар зарур ҳужжатлар тақдим этилмаган бўлса ёки тақдим этилган ҳужжатлар қўшимча текширишни талаб қилса, комиссия томонидан ариза берувчининг ёзма розилигига кўра, шубҳа туғдирмайдиган мавжуд ҳужжатлар бўйича пенсия тайинланиши мумкин. Агар у бунга рози бўлмаса, ҳужжатларни текшириш тамом бўлгандан кейин пенсия тайинланади (Низомнинг 118-банди).\nКомиссия қарорига рози бўлмаган тақдирда, ушбу масалани судда ҳал этиш мумкин (Низомнинг 82-банди).\nПенсия жамғармаси бўлимлари пенсиялар тайинлаш масалалари юзасидан тушунтириш ва маълумотлар беришлари, шунингдек аризачига зарур ҳужжатларни олишида кўмаклашишлари шартлигини ҳам эслатиб ўтмоқчиман (Қонуннинг 43-моддаси).\n– Ариза барча зарур ҳужжатлар билан қабул қилиб олинган кун пенсия учун мурожаат этилган кун деб ҳисобланади (Қонуннинг 46-моддаси). Барча ҳужжатлар тақдим этилмаган ҳолларда аризачига бу ҳақда хабар қилиш лозим.\nАмалиётда бўлим ходимлари тўлиқ пакетни талаб қилган ҳолда ҳужжатлар билан илк бор мурожаат қилинган санани умуман рўйхатдан ўтказмайдилар, тегишинча, келгусида пенсия тўловлари суммасига киритиладиган 3 ойлик муддат доим ҳам инобатга олинмайди. Пенсия жамғармаси ходимлари пенсия сўраб қилинган мурожаатни қандай расмийлаштиришлари шарт?\n– Йўриқноманинг 9 ва 10-бандларига мувофиқ, пенсия, ижтимоий нафақа ва бошқа тўловларни тайинлаш учун ҳужжатлар инспектор (ёки катта инспектор) томонидан кўриб чиқилади. У тақдим этилган ҳужжатлар ксеронусхаларини асл нусхалар билан солиштиради ва уларнинг аслига тўғрилигини ўз имзоси билан тасдиқлайди. Барча ҳужжатлар (асл нусхалари ва ксеронусхалари), шунингдек ариза Пенсия жамғармаси бўлими бошлиғи (у бўлмаган тақдирда, унинг ўринбосари)га тақдим этилади, у аризага ўз резолюциясини қўяди. Ҳужжатларнинг ксеронусхаларини асл нусхалар билан солиштириб, ушбу ксеронусхаларнинг аслига тўғрилигини ўз имзоси ва Пенсия жамғармаси бўлимининг муҳри билан тасдиқлайди.\nАриза, тақдимнома бланкаси, иш ҳақи тўғрисидаги маълумотлар ва бошқа ҳужжатларнинг тўғри ва тўлиқ расмийлаштирилган, уларда акс эттирилган маълумотлар паспорт маълумотлари, меҳнат дафтарчаси ва бошқа ҳужжатларга мос келиши шарт. Инспектор компьютер базасига маълумотларни киритади, иш стажи, ўртача иш ҳақи, пенсия, ижтимоий нафақа ёки бошқа тўловлар миқдорини ҳисоблайди ва пенсия тайинлаш ёки тайинлашни рад этиш тўғрисида комиссия қарори лойиҳасини тайёрлайди.\nПенсия тайинлаш бўйича комиссия ҳужжатлар келиб тушгандан сўнг 10 кун муддат ичида тегишли қарорни қабул қилади (пенсия тайинлаш ёки тайинлашни рад этиш, тақдим этилган ҳужжатларнинг асослилигини текшириш, пенсия йиғмажилдида етишмаётган қўшимча ҳужжатларни тақдим этиш ва бошқалар тўғрисида). Аризачини қабул қилинган қарор тўғрисида 5 кун ичида хабардор қилишлари керак.\n– Пенсия ёшига тўлиш билан пенсия олиш ҳуқуқи юзага келади. Агар у талаб этиладиган барча ҳужжатларни 3 ой ичида топширишга улгурса, пенсия расмийлаштиришни сўраб мурожаат қилувчининг туғилган санасини мурожаат қилинган кун деб ҳисоблаш мумкинми? Бу ойлар уни тўлаш ҳисобига киритиладими?\n– Пенсия олиш ҳуқуқи пайдо бўлган кундан бошлаб исталган вақтда уни тайинлашни сўраб мурожаат қилиш мумкин. Қонуннинг 47-моддаси «а» бандига кўра, ёшга доир пенсия, агар пенсия олиш ҳуқуқи пайдо бўлган кундан бошлаб 3 ой ичида уни сўраб мурожаат этилган бўлса, пенсия ёшига тўлган кундан эътиборан тайинланади.\n1-МИСОЛ. Аёл 2016 йил 1 августда 55 ёшга тўлди. Агар у 2016 йил 30 октябргача (бу кун ҳам киради) ёшга доир пенсия тайинлашни сўраб мурожаат қилса, унга пенсия 2016 йил 1 августдан бошлаб тайинланади. Агар у 2016 йил 1 ноябрда ариза берса, ёшга доир пенсия унга 2016 йил 1 ноябрдан бошлаб тайинланади.\nБундан ташқари, етишмаётган ҳужжатларни тақдим этиш учун қўшимча вақт берилади. Чунончи, Қонуннинг 46-моддаси 2-қисмига кўра, тақдимномага ёки аризага барча зарур ҳужжатлар илова қилинмаган ҳолларда Пенсия жамғармаси бўлими корхона, ташкилот маъмуриятига ёки аризачига қўшимча равишда қайси ҳужжатлар тақдим этилиши кераклиги ҳақида хабар қилади. Башарти, улар қўшимча ҳужжатлар тақдим этилиши зарурлиги ҳақидаги хабарнома олинган кундан эътиборан 3 ой ичида тақдим этилса, унда пенсия тайинланиши тўғрисидаги тақдимнома ёки ариза қабул қилинган кун пенсия тайинланиши учун мурожаат этилган кун деб ҳисобланади. Тегишинча, бу давр учун тўланадиган пенсия тўловлари суммалари ҳисобланади.\n2-МИСОЛ. Пенсия ёшига етиши билан аёл кадрлар бўлими инспектори тайёрлаган ҳужжатлар билан Пенсия жамғармаси бўлимига мурожаат қилди. Ҳужжатларни қабул қилгандан кейин Пенсия жамғармаси бўлими иккита ташкилотдаги 15 йиллик иш стажини тасдиқлаш учун қўшимча ҳужжатларни тақдим этишни сўради. 2,5 ой ўтгач у етишмаётган ҳужжатлар билан пенсияни тайинлашни сўраб яна мурожаат қилди. Ҳужжатлар қабул қилинди, пенсия унга бўлган ҳуқуқ юзага келган кундан бошлаб тайинланди. Яъни у ҳужжатларнинг тўлиқ комплектини тўплаган 2,5 ой ҳам тўловлар ҳисобига киритилди.\n3-МИСОЛ. Киши фақат стажни тасдиқлашни талаб қилмайдиган ҳужжатлар асосида пенсия тайинланишини рад этди ва судга мурожаат қилишга қарор қилди. Суд 4 ойдан сўнг иш стажини тасдиқлади. Унга пенсия ушбу қарорни ҳисобга олган ҳолда тайинланди, бироқ барча етишмаётган ҳужжатлар топширилган кун уни тайинлашни сўраб мурожаат этилган кун деб ҳисобланди. Аризачи хабарномани олган кундан эътиборан 3 ойдан кўп вақт ўтганини ҳисобга олган ҳолда ушбу давр пенсия тўловлари ҳисобига киритилмади. Ҳисобланган пенсия барча ҳужжатлар тақдим этилган кундан бошлаб тўланади.\nЎриндошлик бўйича ишловчи ПЕНСИОНЕРЛАРГА ПЕНСИЯ асосий иш жойидан ТЎЛАНАДИ.\nТекширувдан кейингина ҳисобга киритилади\nМен пенсияга чиқиш учун ҳужжатларни тайёрлаяпман. Зарур архив маълумотномаларининг бир қисмини тўпладим. Бироқ, айни пайтда мавжуд бўлмаган ташкилотлар, масалан, мен ишлаган ателье бор. Бош корхонаси ҳам ёпилиб кетган. Хусусий шахс сифатида на корхона қайта ташкил этилганлиги ёки тугатилганлиги, на охирги манзили ҳақидаги маълумотларни топа олмаяпман. Суғурта бадаллари ва иш ҳақи тўланганлигини тасдиқловчи маълумотномаларни қаердан олсам бўлади? Пенсия жамғармаси бўлими ҳужжатларни излашда кўмаклашиши керакми? Масалан, давлат тузилмаларига (вазирликларнинг архивларига, солиқ инспекциясига) расмий сўровномалар юбориш кўринишида?\n– Сизникига ўхшаш вазиятда мазкур ташкилот ҳужжатлари топширилмаганлиги, ташкилот эса тугатилганлиги сабабли улар архивда мавжуд эмаслиги ҳақида архив маълумотномасини олиш зарур.\nПенсия жамғармаси бўлими Давлат пенсияларини тайинлаш ва тўлаш тартиби тўғрисидаги низомнинг (ВМнинг 8.09.2011 йилдаги 252-сон қарорига 1-илова) 57-бандига амал қилиб, иш стажини тасдиқлаш учун тақдим этилган ҳужжатларнинг мазмунини ва зарур тарзда расмийлаштирилганлигини баҳолайди ҳамда тегишли қарор чиқаради. Масалан, улар асосли равишда берилганлиги ёки меҳнат фаолиятининг айрим даврлари иш стажига киритилганлиги ёхуд чиқариб ташланганлигини текшириш ҳақида.\nҚабул қилинган қарор билан рози бўлинмаган тақдирда судга мурожаат этиш мумкин.\nБундан ташқари, «Фуқароларнинг давлат пенсия таъминоти тўғрисида»ги Қонуннинг 43-моддаси 6-қисмида Пенсия жамғармаси бўлимлари пенсиялар тайинлаш масалалари юзасидан тушунтириш ва маълумотлар беришлари, шунингдек аризачига зарур ҳужжатларни олишида кўмаклашишлари шартлиги белгиланган. Юқорида қайд этганингиздек, улар тегишли ташкилотлар ёки архив муассасаларига пенсия тайинлаш учун ҳужжатларни тақдим этишни сўраб мурожаат қилишлари мумкин.\nШунингдек тилга олинган Низомнинг 118-бандига мувофиқ, агар ариза берувчи пенсия тайинлаш учун мурожаат қилишда назарда тутилган зарур ҳужжатларни тақдим этмаса ёки улар қўшимча текширишни талаб қилса, пенсия тайинлаш бўйича комиссия томонидан ариза берувчининг ёзма розилигига кўра, шубҳа туғдирмайдиган мавжуд ҳужжатлар бўйича пенсия тайинланиши мумкин. Агар у бунга рози бўлмаса, комиссия у тақдим этган ҳужжатларни текшириш тамом бўлгандан кейин пенсия тайинлаш тўғрисида қарор қабул қилади.\n73 яшар пенсионер онамга пенсия нотўғри ҳисобланганлиги ҳақида маълум қилдилар. Оқибатда у тахминан 2,5 млн сўм қарз бўлиб чиққан. 70 ёшдан ошган пенсионерларга пенсия ҳисоблашдаги бундай хатоликларни давлат «кечириши» ва уни қайта ҳисобламаслиги, шунингдек ортиқчасини қайтармаслиги ростми?\n– Ёши 75 га тўлган ва ундан ошган фуқаролардан уларга тайинланган пенсия ва нафақаларнинг ҳисобланиши, шунингдек қонунчиликда кўзда тутилган имтиёзларнинг қўлланилиши тўғрилигини текшириш натижаларига кўра аниқланган, пенсионерларнинг Пенсия жамғармаси олдидаги қарзи фақат 2015 йил давомида ҳисобдан чиқарилган (Президентнинг 14.04.2015 йилдаги «Кексаларни ижтимоий ҳимоя қилиш ва моддий қўллаб-қувватлашни янада кучайтириш бўйича қўшимча чора-тадбирлар тўғрисида»ги ПФ-4715-сон Фармонининг 3-банди).\nМазкур меъёр 2015 йилда амал қилган.\nЎзР Молия вазирлиги ҳузуридаги бюджетдан ташқари Пенсия жамғармаси ижроия аппаратининг\nпенсияларни тайинлаш услубияти бўлими бошлиғи.\nАрхивга мурожаат қилинг\nПенсия олиш учун ҳужжатларни расмийлаштиришда стаж ва даромадларни тасдиқловчи архив маълумотномаларини олиш зарур. Ушбу ахборот зарур ҳужжатларни излаётган ўқувчиларимизга ёрдам беради.\nТелефонлари, қабул кунлари ва соатлари\nТошкент ш. Давлат архиви\nЯшнобод тумани (собиқ Ҳамза), Тузел-2 даҳаси, 29. www.toshkent.archive.uz\n294-25-99, 294-45-14, 294-32-60.\nТошкент вилоят Давлат архиви\nҚибрай тумани, Янгиобод қўрғони, Миллий боғ кўч., 27А\nФҲДЁ Тошкент шаҳар архиви\nтумани, Зиёлилар кўч., 26\n9.00–17.00 (13.00–14.00 – тушлик)\nФҲДЁ Тошкент вилоят архиви\nЯккасарой тумани, Шота Руставели кўч., 93\nЎзбекистон Республикаси Марказий Давлат архиви\nЧилонзор тумани, Чилонзор кўч., 2\nЎзР илмий-техника ва тиббиёт ҳужжатлари Марказий Давлат архиви\nОлмазор тумани, Нозимахоним кўч., 86\nЎэР Вазирлар Маҳкамаси ҳузуридаги «Ўзархив» агентлиги\nТошкент ш., Чилонзор тумани, Чилонзор кўч., 2.\nТошкент ш. Адлия бошқармаси ҳузуридаги нотариал архив\nМирзо Улуғбек тумани, Зиёлилар кўч., 26\n(Марказий ҳарбий госпиталь)\nЎзР Савдо-саноат палатасининг Марказий архиви\nТошкент ш., Яшнобод тумани (собиқ Ҳамза), Илтифот кўч., 6\n(«Авиасозлар» автостанцияси, собиқ «Кадишев») www. arxivtpp.uz\n298-78-51, (99890) 185-91-83,


Жангларда тобланган инсон – Сурхон тонги\nБош саҳифа / Жамият / Жангларда тобланган инсон\nЖангларда тобланган инсон\nДекабр 8, 2017\tЖамият Изоҳ қолдириш 350 Кўрилди\n“Толли” маҳалласида истиқомат қилган Абдулла Ҳакимовни маҳалла кўй яхши хотиралар билан гапириб юради.\nАбдулла 1917 йил таваллуд топган. Улар оилада 3 қиз ва 6 ўғил бўлган. Абдулла — энг кичиги, отаси қазо қилганида онасининг қўлида қолган эди. У қора кунларни эслаш оғир. Иккинчи жаҳон уруши бошланди. Бу пайт да Абдулла йигитлик бурчини ўташга отланди.\n— 1939 йилнинг октябрда хизматга жўнадим, — ҳикоя қилади у,— белимга битта нон тугиб олгандим, холос. Термиздан поездга ўтирдик. Украинанинг Харьков шаҳрига бориб тушдик. 255-ўқчи полкда ҳарбий машқларни ўтай бошладик.\nАбдулла Ҳакимов урушга чегарада рўбару бўлди. Қаттиқ яралаганда, тус-тўпалон пайтида бўлинма командири, Нигматулин деган йигит жонига оро кирди. Бутун азойи баданидан бир неча темир парчаларини териб олишди. 4 ой госпиталда даволаниб, яна ўз қисмига қайтди. Бу пайтда унинг қисми Сталинград шаҳрида ҳимоячилар сафида жанг қиларди. Абдулла Ҳакимов танк ка ўқ юкловчи эди. У Сталинград шаҳри учун бир неча марта жангга кирди. Айниқса, бир сафарги жанг унинг ёдидан чиқмасди.\n— Сталинградда учинчи марта жангга кирганимизда душманнинг қўли жуда устун келди. Бизникиларни Волга дарёсига суриб ташлади, — деганди собиқ жангчи. — Жон сақлашдан бошқа илож қолмаганди. Жангчиларнинг белига резина балон боғланган эди. Ҳамма ўзини дарёга отди. Биз эса қирғоқда югура-югура бир қайиқ топиб, дарёдан амаллаб ўтиб олдик.\nУ тўртинчи марта жангга кирганида қаттиқ яраланди, Қарағанда шаҳридаги госпиталга жўнатишди. 6 ой даволанган аскар 1942 йилнинг 26 ноябрида яна жангга кирди. Бу жанг унинг душман билан сўнгги бор юзма-юз келиши эди. Ўша куни у оғир жароҳатланди. Даволангач, уни жангга яроқсиз, деб уйга қайтариб юборишди.\nУрушнинг шум қадами етмаган бирор қишлоқ, хонадон йўқ эди. Овуллар ҳувуллаб қолган. Ҳамма ёқда очлик, юпинлик ҳукм сурар эди. Барча иш қари-қартанг, аёллар ва болалар зиммасида эди. Урушдан қайтган Абдулла ўзини ишга урди. Кетмонни олиб далага чиқди. Пенсия ёшга етгунча колхозчи бўлиб ишлади. Хуллас, яхши кунлар учун елиб-югуриб меҳнат қилди. Хизмат кўрсатган пахтакор унвонига сазовор бўлди. Ўшанда отахоннинг кўксини биринчи даражали Ватан уруши ордени безаб турарди.\nУруш Абдулла бобонинг нафақат танида, балки қалбида ҳам катта жароҳат қолдирди. Бирин-кетин урушга кетган тўрт акаси туғилиб ўсган қишлоғига қайтиб келмади. Ҳа, инсон боласи ҳаётнинг иссиқ-совуғига чидайди. Кўникади. Куч-ғайратини меҳнатга, болалар тарбиясига бағишлаган Абдулла Ҳакимов қишлоқдаги ҳурматли ва пиру бадавлат отахонлардан бири эди. Хотини Улаш момо билан 4 ўғил, 2 қизни тарбиялаб вояга етказди. Фарзандлари ҳаётда ўз ўрнини топиб, уйли-жойли бўлишди. Отахон 84 ёшида бу ёруғ оламни тарк этган бўлса-да, фарзанд ва набиралари қалбида, маҳалла-кўй хотирасида бир умр сақланиб қолди. Шўрчи ва Олтинсой туманларини боғлаб турувчи йўлга Абдулла Ҳакимов номи берилиши эса қаҳрамонимиз номини мангуга муҳрлади.\nБ. ҲАКИМОВ, меҳнат фахрийси\nОлдинги Яхши мутахассис афзалми ёки яхши одам?\nКейинги Янги маҳалла\nУ нега ёшини ўзгартирди?


ЙЎЛБАРСЛАР ҚИРОЛИЧАСИНИНГ ҚАЙТАР ДУНЁСИ… - 21 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 14.11.2019, 14:23\nГлавная » 2019 » Октябрь » 21 » ЙЎЛБАРСЛАР ҚИРОЛИЧАСИНИНГ ҚАЙТАР ДУНЁСИ…\nОнадан ажралгач, икки ёшга етгунча кўплаб қийинчиликлар кўрган, бироқ шу баҳонада озми-кўпми ҳаётий тажриба орттирган урғочи йўлбарс Сатара айни кучга тўлди. У ҳозир ҳар қандай рақибни бир ҳамла билан ўзига бўйсундира олади. Демак, энди бу ерларда қолишидан наф йўқ. У ҳам ўз қироллигини тузиши, ҳақиқий ҳукмдорлардек умр кечириши зарур.\nШундай хаёллар оғушида юрган кунларининг бирида Сатарага белги берилди.\n— Айтишларича, онанг ҳов анави ёқларда қиролича эмиш, — дегандек олис-олисларга ишора қилди дугоналаридан бири. — Эшитганмисан, у бувижонингни қувиб чиқариб, ўрнини эгаллаган. Энди сенинг галинг келди, Сатара! Буни қайтар дунё деб қўйибди.\n— Тўғри айтасан, — дугонасига маъноли боқди Сатара. — Онам ўн йилдан бери қироличаликни ҳеч кимга бермай келаётганмиш. Бу инсофдан эмас. Ўрнини менга бўшатиш вақти етди.\n— Онанг сенга қарши кураша олмайди, — деди дугонаси ишонч билан. — Чунки душман билан олишувда битта тепа тишидан айрилган. Темирни қизиғида бос!\n— Бу сен ўйлагандек осон бўлмайди, — кўзларини юмди Сатара. — Йўлимда икки опам кўндаланг бўлиб турибди. Мен олдин ўшаларни енгишим, қиролликка йўл очишим керак. Майли, алвидо, мени унутма!..\nСатара бир қарорга келгандек, дугонасини айланиб хайрлашган кўйи йўлга отланди.\nКатта опанинг қочиши\nСатара шу чопганча ўн чақирим масофани босиб ўтди. Чопгани сайин ўзига бўлган ишончи ортаверди. Тағин ўн чақиримча йўл юрса, катта опаси яшайдиган ҳудудга яқинлашади.\nЙўлбарс чакалаклар орасига кириб, бирпас нафас ростлади-да, аста йўлга тушди. Дарахтдан-дарахтга сакраб ирғишлаётган маймунлар уни кўрди дегунча ўзларини четга олишар, қушлар ҳам сайрашдан тўхтаб, Сатаранинг ўтиб кетишини кутишарди. Буларнинг барчаси йўлбарсга куч бағишлаб, шаштини янада орттирарди.\nБир маҳал чамаси ўн-ўн беш метр нарида ухлаётган катта опасига кўзи тушиб, Сатара таққа тўхтади. Опаси уни пайқамади. У қуёшда тобланганча қотиб ухларди.\n— Ётишини қара, — ўйлади Сатара. — Озиб кетибди. У бир ҳамлага ҳам дош бера олмаслиги аниқ.\nСатара опасига оҳиста яқин бориб шундоқ тепасида тўхтади. У ҳам таниш ҳидни сезиб, шоша-пиша бошини кўтарди. Опа тушунди. Сатара бекорга ташриф буюрмаган. Тишларини ғижирлата бошлашидан нияти яхши эмас.\n— Йўқ, сен билан курашишга ҳолим етмайди, — дея опаси ортга тисланди. — Биламан, онамиздан қиролликни тортиб олиш учун келаяпсан. Омадингни берсин!\n— Шундай бўлсин! — виқор билан олдинга ташланиб, опасини таъқиб эта борди Сатара. — Шу дақиқадан эътиборан бу ерларда қорангни кўрмай!\nОпаси норози чайқалганча буталар орасига ўзини урди.\nКичик опа онаси билан бирга эмасди. У синглиси яшаган жойдан беш чақиримча олисдаги дарё бўйида дам оларди. Сатарани узоқдан таниди.\n— Синглим ярамас экан, — хаёлидан ўтказди кичик опа жангга ҳозирланиб. — Онамизни тахтдан қулатиш ниятида келаяпти. Қани, яқинроқ кел, ўзим адабингни бериб қўяман!\nАдашганди. Сатара ундан-да кучлироқ, абжирроқ ва вазни ҳам бир неча ўн кило ортиқ. Бир ҳамла кичик опани дуч келган тарафга қочиб қолишга мажбур этди. Энди Сатаранинг сўнгги иши қолганди. Онаси эгалик қилаётган қиролликка етиб олиш. Фақат эҳтиёткор бўлиши шарт. Негаки, онаси ўта айёр ва тажрибали. Бундай душманни маҳв этиш осон кечмайди.\nЙўлбарслар қироличаси гумбазли шийпонда узала тушганча ётиб, теваракни зимдан кузатарди. Қиролликдаги жониворлар ўзи билан ўзи овора. Ҳеч ким қироличанинг тинчини бузиб шийпонга яқин боришга журъат топа олмайди. Шунинг учунми, тўсатдан қаршисида Сатаранинг пайдо бўлганини кўриб капалаги учаёзди.\n— Эшитгандим, — дегандек истар-истамас ўрнидан қўзғаларкан, бош ирғади қиролича. Куч йиғибсан. Иккала опангни ҳам тумтарақай қочишга мажбур этибсан. Сенга қироллик зарур бўлдими? Бунга қурбинг етармикан?\n— Ҳа, ит қувдими? — ўкириб аста Сатарага яқинлашди қиролича.\n— Мен йўлбарсман! — дегандек бош ирғади Сатара. — Қаёқдаги итваччалар билан мени тенглаштирма! Ундан кўра, жойни бўшат!\n— Ў, зўрсан-ку! Ўз онангга ҳужум қилмоқчимисан ҳали?\n— Буни қайтар дунё дейдилар. Бир пайтлар сен ҳам ўз онангдан қиролликни тортиб олгандинг. Энди менинг галим келди.\n— Ҳозир сенга кўрсатиб қўяман!\nЎртада олишув бошланди. Она-бола йўлбарслар олд панжаларини ишга солиб, бир-бирларини тирмалай кетишди.\nБахтга қарши, қироличага юқори тишларидан бирининг камлиги панд берди. Сатаранинг ҳамлаларига дош бера олмай, дарё томон қочишга мажбур бўлди.\nОрадан икки ҳафта ўтди. Сатара қиролликни эгаллаб, ниҳоят хотиржам тортди. Энди ов ҳам қийинчилик туғдирмайди. Қўриқхонанинг унга тегишли эллик гектардан зиёд майдонида фақат Сатарагина ов қила олади.\nУ қироличаликнинг энг тотли лаҳзаларини бошдан кечира бошлади. Мазали кийик гўштини тановул қилгач, гумбазли шийпонда узала тушиб истироҳат қилишни бир умр орзу қилганди.\nШундай кунларнинг бирида шийпон томонга эркак йўлбарснинг яқинлашиб келаётганига кўзи тушди. Йўлбарс Сатарага нисбатан анча бақувват, вазни уч юз килога яқин, ёши ҳам тахминан икки ярим-учлар атрофида эди.\n— Қандай келишган эркак! — Сатара меҳмонга пешвоз чиқиб бутазорлар тарафга қараб юрди. — Шундай йигит билан яшаса, ҳеч бир урғочининг армони қолмаса керак. У ҳақиқий муҳаббат тимсолига ўхшайди…\n— Жуда чиройли экансан! — Сатарага суйкалиб эркалаган бўлди йўлбарс. — Сендай гўзални бир умр қидирдим. Мана, ниҳоят топдим, ўзимнинг қироличам!\n— Сиз ҳам менга ёқдингиз, — бош эгди Сатара. — Умрбод суйиб яшашингизга ишонаман…\nНавқирон йўлбарс ҳали насл қолдиришга қодир эмасди. Бунинг учун яна икки йилча вақт керак бўларди. Ишқ ўтида қоврилиб бораётган Сатара эса суюклисининг бу камчиликларига кўз юмди ва унга ихтиёрини топшириб қўйди.\nСатаранинг ҳаётида унутилмас онлар бошланди. У ҳар тонг ширин орзулар оғушида уйғонар, тура солиб, суюклисининг истиқболига чопарди.\n— Бу дунёда армоним йўқ, — ўйларди Сатара. — Биз севгилим билан шириндан-ширин йўлбарсчаларни дунёга келтирамиз. Қироллигимиз гуллаб-яшнайди. Биз бошқа йўлбарсларга ўхшаб қолмаймиз. Албатта, бир-биримизга содиқ қоламиз.\nАфсуски, ширин ўйлари узоқ чўзилмади. Ажойиб кунларнинг бирида туни билан қиролликка қайтмаган эркак йўлбарс бирдан мудраётган Сатаранинг тепасида ҳозир бўлди. Сатара йўлбарсни кўрди-ю, юраги ҳаприқиб суюклиси томон талпинди. Лекин унинг кучли олд панжаси бошига гурзидек урилди ва бироз гангиб қолди.\n— Бу нима қилганинг? — ириллади Сатара. — Ҳазилингми? Ҳазиллашадиган одатинг йўқ эди-ку!\n— Аҳмоқ экансан! — бошини баланд кўтариб Сатарага совуқ боқди эркак йўлбарс. — Келиб-келиб сен билан ҳазиллашаманми? Ҳозироқ кет бу ерлардан! Қиролликни ҳақиқий эркаклар бошқариши зарур!\n— Нима?.. — Сатара аввалига ҳеч нарсага тушунмай, ортга тисланди. — Қанақа қироллик?.. Мен…\n— Эшитганинг, — йўлбарс бир ҳамла билан Сатарани ерга қулатди. — Бу ерларнинг қироли энди менман! Келганимдаёқ пайқамаганмидинг? Мен сенинг манави чиройли кўзларингни деб келмаганман. Қани, думингни туг бу ерлардан! Акс ҳолда…\nСатара иложсиз аҳволда қолганди. Қаршилик қилишга ўзида на куч, на шижоат топа олди. Биларди, бу қадар басавлат эркакка қарши ҳеч қачон кураша олмайди. Хоҳласа, бурда-бурда қилиб ташлайди у.\n— Аблаҳ экансан! — алам билан эркак йўлбарсга боқди-да, Сатара сўнгги бор сўнгсиз кенгликларга тикилди. — Мен сенга ишонгандим. Сенга кўнгил қўйгандим.\n— Йўқол! — бор овозда ўкириб юборди йўлбарс. — Агар шу яқин атрофда қорангни кўрсам, ғажиб ташлайман! Даф бўл!..\nСатара бошини қуйи солганча истар-истамас қиролликни тарк этди.\nЭнди у олис маконларга йўл олиши, ўзига бошқа жой қидириши, аммо бу йўлда яна қанча-қанча янги синовларга бардош бериши шарт эди.


Камида 6 хил Xiaomi ва Redmi смартфонларида ишкал: компания айбини тан олди - Terabayt.Uz\nБутун дунёдаги Xiaomi смартфонлари эгалари сенсорли экранда юзага келган хатоликдан шикоят қилишмоқда. Бу хусусда Reddit ресурсидаги изоҳлар асосида Gizmochina нашри хабар берган.\nЎҚИНГ: Android-смартфонларда глобал муаммо чиқди: Google айбдор, лекин ўзингиз тузата оласиз!\nҚурилмаларнинг дисплейлари тегиниш ва силаш орқали буйруқларга етарлича жавоб бермай қолган, яъни – сенсор қатлами тўғри ишламаяпти. Муаммо ҳар кимда ҳар хил кўринишда намоён бўлаётган эса-да, умуман олганда смартфонларни бошқариш қийинлашиб қолган. Фойдаланувчиларнинг ёзишларига қараганда, телефонни ўчириб-ёқиш ҳам, ҳаттоки смартфонларни дастлабки созламаларга қайтариш – «Hard reset» усули ҳам фойда бермаётган экан.\nУшбу ишкаллар камида қуйидаги олтита моделга мансуб гаджетларда кузатилмоқда:\nХатолик фақат MIUI график қобиғи бошқаруви остида ишлаётган моделларнинг айрим вакилларида, сўнгги янгиланишлардан сўнг юзага келган. Xiaomi ўз смартфонларининг дисплейларидаги бу хатоликдан бохабар эканини маълум қилган. Афтидан, компания бу камчиликни тўғирлаб юборувчи апдейт тарқатса керак.\n#Redmi #Smartfon #Xiaomi #Android смартфон #смартфонлар #Xiaomi Redmi Note 9S #Xiaomi Mi 10 Ultra #Xiaomi Mi 10T Pro #Xiaomi Mi 11 #Xiaomi Redmi Note 10 Pro #Xiaomi Redmi Note 10 Pro 4G #Xiaomi Mi 11 Lite #Xiaomi Redmi Note 10 Pro 5G


Qalampir.uz - Ўзбекистоннинг ДХА фаолиятини ҳатто озарбайжонликлар келиб ўрганиб кетяпти\n14:50, 15.01.2019 Жамият\nОзарбайжон делегацияси Ўзбекистоннинг ҳар бир туманида ташкил этилган давлат хизматлари марказлари фаолиятига юксак баҳо берган.\nОзарбайжон Президенти ҳузуридаги Фуқароларга хизмат кўрсатиш ва ижтимоий инновациялар Давлат агентлиги делегацияси Ўзбекистонда бўлиб турибди. Делагация Ўзбекистон Республикаси Адлия вазирлигида бўлиб, вазир Русланбек Давлетов билан учрашди.\nДелегация Ўзбекистонга давлат хизматлари тизимини йўлга қўйиш ва унинг фаолияти, аҳоли билан ишлашни ташкил этишга доир тажрибасини ўрганиш, шунингдек соҳадаги инновацион ёндашув борасида тажриба алмашиш мақсадида ташриф буюрган.\nТомонлар халқаро-ҳуқуқий ҳамкорлик, давлат хизматлари соҳасида қўшма тадбирларни ташкил этиш масалаларини муҳокама қилди. Хусусан, Агентлик ва давлат хизматлари марказлари ходимлари учун тренинглар ўтказиш, давлат хизматлари кўрсатиш, Менторшип (мураббийлик) дастури бўйича курслар ва стажировкаларни ташкил қилиш йўналишларида қўшма лойиҳаларни амалга ошириш бўйича давлатлараро ишчи гуруҳ ташкил қилиш шулар жумласидандир.\nУчрашувда Ўзбекистон Республикаси Президентининг 2017 йил 12 декабрдаги фармони билан Адлия вазирлиги ҳузурида Давлат хизматлари агентлиги ташкил этилиб, бу фуқароларнинг давлат органлари билан ўзаро алоқасининг янги босқичини бошлаб бергани қайд этилди. Унинг муҳим вазифаларидан бири бюрократияга барҳам бериш, коррупция ҳолатлари юзага келишининг олдини олиш, давлат хизматларидан фойдаланиш билан боғлиқ тартиб-таомилларни соддалаштиришдан иборат.\nУчрашув якунлари бўйича томонлар давлат хизматлари соҳасидаги инновацион ёндашувлар бўйича тажриба алмашишни янада кенгайтиришга келишиб олди.\nМаълумот учун, Озарбайжон Президенти ҳузуридаги Фуқароларга хизмат кўрсатиш ва ижтимоий инновациялар Давлат агентлиги – “ASAN” хизмати аҳолига 11 та вазирлик ва бошқа ташкилотларнинг 300 дан зиёд хизматларини тақдим этувчи ташкилот ҳисобланади. 2012-2018 йилларда “ASAN” хизмати томонидан 6 млн фуқаронинг 25 млн дан ортиқ аризаси кўриб чиқилган. Бугунги кунда Озарбайжонда “ASAN” хизматининг 15 та маркази фаолият юритиб, уларнинг 5 таси Баку шаҳрида жойлашган.\nЭслатиб ўтамиз, Озарбайжон делегацияси ташрифи 17 январга қадар давом этади. Ўзбекистон Республикаси Адлия вазирлиги ва унинг ҳузуридаги Давлат хизматлари агентлиги раҳбарияти билан учрашувлардан ташқари Бухоро ва Самарқанд шаҳарларига саёҳат ҳам кўзда тутилган. Меҳмонлар Бухоро шаҳридаги Давлат хизматлари маркази ва Самарқанд шаҳридаги Ўзбекистон Республикаси Президентининг Халқ қабулхонаси фаолияти билан танишади.\nТеглар:Давлат хизматлари агентлиги Адлия вазирлиги Русланбек Давлетов Ўзбекистон-Озарбайжон\nМедиаторларни тайёрлаш дастури тасдиқланди\n15:28, 01.02.2019 932\n17:28, 30.01.2019 3 016\nАдлия вазирлигида икки бошқармага раҳбар тайинланди\n19:00, 28.01.2019 2 898\n16:50, 28.01.2019 9 150\n11:23, 16.01.2019 1 321


Шухрат ТУРСУНБОЕВ: 2017 йилда ўқитувчиларнинг ўқув юкламаларини такомиллаштириш кўзда тутилмоқда\nБугун биз тарихий бир даврни – халқимиз ўз олдига қўйган эзгу ва улуғ мақсадларига ишончи янада ортган бир даврни бошимиздан кечирмоқдамиз. Айни шу дамларда Давлат бюджети лойиҳасини биргаликда муҳокама қилиш ва қабул қилиш, биринчи навбатда, халқимиз ҳаётидаги энг муҳим бўлган – келажакка ишончини - янада мустаҳкамлайди.\nДавлат бюджети - бу мамлакатда олиб борилаётган ижтимоий-иқтисодий сиёсатнинг кўзгусидир.\nҲар бир давлатнинг бюджетига қараб, ушбу давлатда олиб борилаётган ижтимоий, иқтисодий, маданий сиёсатига баҳо бериш мумкин.\nАйтиш жоизки, жаҳонда ҳеч бир давлат ўз аҳолисининг фаровонлиги учун бунчалик катта эътибор ва маблағ ажратмаган. Бунга чет эл экспертлари ҳам, фуқаролари ҳам ҳавас билан қараётганлигининг гувоҳи бўляпмиз.\nҲукуматимиз томонидан киритилган “2017 йилги Бюджетнома”да кейинги йилдаги демократик ва иқтисодий ислоҳатларни, ижтимоий-маънавий ҳаётимизни янги лойиҳалар билан тўлиқ қамраб олинганлигини кўришимиз мумкин.\nБюджетнома ва унда белгиланган таклифлар, чоралар Ўзбекистон Халқ демократик партияси фракцияси томонидан ҳам чуқур муҳокама этилди.\nБюджет лойиҳасида келтирилган ҳар бир рақам орқасида пухта ўйланган сиёсат ва аниқ мақсад турибди. Биз ушбу сиёсатни мазмун-моҳиятини аввало ўзимиз тушуниб етдик, энди эса сайловчиларимизга етказишимиз керак!\nЯъни, бюджет лойиҳасида келтирилган ҳар бир рақам одамлар учун нима беради? Улар учун қандай имкониятлар, қандай имтиёзлар яратилмоқда? Ушбу имкониятлардан қандай фойдаланиш мумкин? Ушбу имкониятлардан фойдаланса уларнинг ҳаёти қандай ўзгаради? Буларнинг барчасини тушунтириб беришимизга лойиҳада тўлиқ имконият яратилди.\nФракция, партиянинг сайловолди дастурида белгиланган вазифалардан келиб чиқиб, лойиҳада солиқ ва бюджет сиёсатининг асосий йўналишлари кейинги йилда ҳам бюджет самарадорлигини таъминлашга қаратилганлигини, Давлат бюджети ва мақсадли жамғармалар ҳаражатларининг аҳоли фаровонлиги ва турмуш даражасини оширишга йўналтирилганлигини, иқтисодий ислоҳатлар билан бир қаторда, ижтимоий сиёсат мужассам эканлигини эътироф этади.\nФракциямиз шуни алоҳида таъкидлайдики, Давлат бюджетида ижтимоий соҳага ажратилаётган маблағлар 2017 йилда қарийб 60 фоизгача кўпайтирилиши кузда тутилганлиги, шубҳасиз, мамлакатимиз аҳолисининг турмуш даражасини янада яхшилашга хизмат қилади. Соҳага ажратилаётган маблағлар кўлами янада оширилаётганлигини кўрар эканмиз, бунда келгуси йилда бюджет ташкилотлари ходимларининг иш ҳақи ва биринчи даражали тўловларнинг инфляция даражасидан оширилишининг изчил давом эттирилиши бевосита ижтимоий ҳимоянинг ёрқин мисолидир.\nШуни мамнуният билан таъкидлаш жойизки, 2017 йилги Давлат бюджети лойиҳасида депутатларимиз томонидан билдирилган кўплаб таклиф ва тавсиялар инобатга олинган.\nЛойиҳада мактабгача таълим муассасаларининг моддий-техник базасини ривожлантириш, реконструкция ва таъмирлаш ишларига алоҳида эътибор қаратилганлиги, ёки, ўрта махсус, касб-ҳунар таълими муассасалари ўқитувчиларининг ўқув юкламаларини қайта кўриб чиқилиши, ўз навбатида, ўқитиш ва касб ўргатиш жараёни самарасини янада юксалтиради, ҳамда ўқитувчиларнинг ўз иш вақтидан оқилона фойдаланишга имкон яратади.\nБундан ташқари, автомобиль йўллари, айниқса, ички йўлларни, қишлоқ кўчаларини таъмирлаш масаласига ҳам алоҳида ёндашилганлигини кўришимиз мумкин.\nУмуман, мазкур бюджет лойиҳаси - мамлакатимизда олиб борилаётган ижтимоий-иқтисодий сиёсатни тўлиқ ўзида қамраб олган.\nЎзбекистон Халқ демократик партияси фракцияси 2017 йилги Давлат бюджети лойиҳасининг ўзига хос хусусиятларини алоҳида эътироф этади.\nБунга, янги йилда солиқ ва бюджет сиёсатида фуқароларимизнинг фаровонлигини оширишга, тадбиркорликни ривожлантиришга, (жорий ойда) ижтимоий ҳаётни истиқболига қаратилган тарихий ўзгаришлар мисол бўла олади.\nБугун қабул қилинадиган муҳим молиявий хужжат шак-шубҳасиз юртимиз тинчлиги, ватанимиз равнақи ва халқимиз фаровонлигини юксалтиришга қаратилгандир.\nШундай экан, биз депутатлар, Давлат бюджети ижросида кузатувчи эмас, балки фаол иштирокчи сифатида унинг ижроси муваффақиятини таъминлашга ўз хиссамизни қўшишимиз лозим.\nЮқоридагиларга асосланган ҳолда, Ўзбекистон Халқ демократик партияси фракцияси “2017 йилги Бюджетнома лойиҳаси”ни тўлиқ қўллаб-қувватлади.\nЎзбекистон Халқ демократик партияси фракцияси аъзоси.\nКўришлар сони: 9547


12.03.2020 Чоп этиш учун\nПрезидентимиз Олий Мажлисга йўллаган Мурожаатномасида бу борада аниқ вазифаларни белгилаб берди. Хусусан, жорий йилда давлат тиббиёт ташкилотлари ва аҳолини дори воситалари, тиббиёт буюмлари билан таъминлашга ўтган йилга нисбатан 1,3 баробар кўп ёки қарийб 1,5 триллион сўм ажратилади. 281 та тиббиёт муассасасини қуриш ва таъмирлашга бюджетдан 1,1 триллион сўм сарфланади. Шунингдек, 17 та ихтисослашган илмий-амалий тиббиёт муассасасини бошқаришда замонавий менежмент механизмларини жорий этиш кўзда тутилмоқда.\nБундан ташқари, гематологик ва вирусологик ёрдам сифатини ошириш, бу турдаги даволаш қийин бўлган беморларга тиббий хизмат кўрсатишни тубдан ислоҳ этиш зарурлиги ҳам Мурожаатномада алоҳида қайд этилди. Шу боис, мамлакатимизда қон ва вирусли касалликларни барвақт аниқлаш, даволаш учун малакали гематолог, вирусолог ва иммунолог тайёрлаш, дори-дармон ва тиббиёт техникаси учун маблағларни кўпайтиришга жиддий эътибор қаратилаётир.\n2020 йил 12 март куни Олий Мажлис Қонунчилик палатаси Фуқароларнинг соғлиғини сақлаш масалалари қўмитасининг йиғилишида соҳада айни йўналишда амалга оширилаётган ишларни янада кучайтириш масалалари муҳокама этилди.\nТадбирда, шунингдек, Президентимизнинг шу йил 11 март куни мамлакатимизда жамоат саломатлигини таъминлаш тизими самарадорлигини ошириш муҳокамасига бағишлаган йиғилишида белгиланган вазифалар соҳа мутасаддилари, депутатлар иштирокида атрофлича кўриб чиқилди.\nЙиғилишда аҳоли саломатлик кўрсаткичларини яхшилаш учун, энг аввало, бирламчи тизимда самарали, тизимли иш ташкил қилиниши кераклиги қайд этилди. Бу ўринда касалликни даволаш эмас, балки унинг олдини олишга алоҳида эътибор қаратиш зарур. Ушбу вазифа эса, бир қанча йўналишларни ўз ичига олади. Яъни, тўғри овқатланиш, атроф-муҳитнинг салбий таъсирини камайтириш, аҳолида жисмоний фаолликни яхшилаш, энг муҳими, ҳар бир фуқарода ўз саломатлиги ва оила аъзоларининг соғлиғига нисбатан масъулият ҳиссини ошириш ҳамда тарбиялаш муҳим аҳамият касб этади.\nШунинг учун ҳам, депутатлар бирламчи тизимда, айниқса, қишлоқларда бирламчи тиббий тизим фаолияти профилактика ишларига йўналтирилиши шарт, деган ғояни илгари сурмоқда.\nМамлакатимизда ҳар бир ҳудуднинг иқлим шароити, турмуш тарзи ва имкониятлари турлича. Шу сабабли, аҳоли саломатлигини яхшилаш режалари ҳар бир ҳудуд хусусиятларини инобатга олган ҳолда, тузилиши керак.\nЙиғилишда аҳоли ўртасида ҳар йили ўтказиладиган режали тиббий кўрикларнинг аҳамиятига эътибор қаратилди. Таъкидлаб ўтилганидек, бугунги кунда бундай тиббий кўриклардан аҳоли тўлиқ қаноатлана олмаяпти. Чунки, хавф гуруҳидаги аҳоли вакиллари ва соғлом аҳоли бир хил тарздаги тиббий кўрик билан қамраб олинади. Тиббий кўриклар самарадорлигини яхшилаш учун аҳоли саломатлик кўрсаткичларига асосан тиббий кўриклар ҳажми турлича бўлиши мақсадга мувофиқ.\nАҳоли саломатлигига жиддий таъсир қиладиган омиллардан яна бири бу — озиқ-овқатлар сифати ва овқатланиш тартибидир. Афсуски, бугунги кунда мана шу жиддий омилга етарли эътибор берилмаяпти. Аҳолимизда овқат рациони ва овқатланиш тартибига риоя этилмагани оқибатида турли касалликлар, масалан, қон босими юрак хасталиклари, қандли диабет, буйрак касалликлари учрамоқда.\nШунингдек, йиғилишда коронавирус инфекцияси ҳақида ҳам сўз юритилди. Масъуллар бугунги кунда Ўзбекистонда мазкур касаллик қайд этилмаганини айтиб ўтишди. Унинг Ўзбекистонга кириб келишининг олдини олиш бўйича махсус чоралар ва тадбирлар амалга оширилмоқда. 53 санитария пунктида хориждан мамлакатимизга кириб келаётганларнинг текшируви бўйича ишлар олиб бориляпти.\nЮртимизда мана шу касалликнинг олдини олиш, зарурат бўлганда, даволаш ҳолатлари учун индивидуал ҳимоя воситалари, дезинфекция ва дори воситаларининг захираларини яратиш устида иш олиб борилмоқда. Тиббиёт ходимлари, мактаб педагоглари ва мактабгача таълим ташкилотлари томонидан коронавирусдан ҳимояланиш чора-тадбирлари бўйича тушунтириш ишлари амалга оширилмоқда.\nМутахассислар томонидан бу касалликнинг олдини олиш учун хорижга чиқиш тавсия этилмайди. Хориждан меҳмонлар келишига ҳам чек қўйиляпти, тавсия этилмаяпти.\nИштирокчиларнинг асосий эътибори саломатликни болаликдан асраш кераклигига қаратилди. Шу боис, болаларнинг доимий тиббий назоратини ўтказиш зарур. Бу эса, уларни касаллик аниқланган вақтда эрта ташхис қўйиш ва даволаш ишларини тизимли ташкил қилишда муҳим аҳамият касб этади. Болалар ўртасида паразитларга қарши кураш, рахит касаллигининг олдини олиш, иммунологик статусини барқарор сақлаш ва болаларда соғлом турмуш тарзи кўникмаларини шакллантириш уларнинг соғлом авлод бўлиб камолга етиши учун асос бўлади.\nЙиғилишда кўриб чиқилган масалалар юзасидан қизғин фикр-мулоҳазалар билдирилди.


ИСТИҚЛОЛНИНГ УЛКАН ИМКОНИЯТЛАРИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nИСТИҚЛОЛНИНГ УЛКАН ИМКОНИЯТЛАРИ\nЧоп этилган 12 Январ 2015\tКӯришлар: 1487\nҒончи Ватанимизнинг қадимий ва тоғли гӯшаларидан бири бӯлиб, Туркистон тоғ тизмалари бағрида жойлашган. Таниқли олимларнинг таъкидлашларича, Ғончи тарихи Истаравшанга тенгдош бӯлиши эҳтимолдан узоқ эмас.\nӯнлаб улуғ инсонларнинг қадами теккан, олиму ҳунармандлар маскани бӯлган Ғончи 1929 йили алоҳида ноҳия мақомини олди ва ӯз иқтисодий, маданий, ижтимоий тараққиётини белгилаш йӯлига эга бӯлди.\nСовет даври ва мустақиллик йилларида Ғончи ӯз анъаналари, удумлари, машҳур адибу шоирлари, олимлари билан ном чиқарди. Совет Иттифоқи Қаҳрамони Ўрунбек Ёқубов, машҳур жанговар шоир Ҳамдам Жӯра, академик-олимлар Зарулло Раҳмонов, Муним Абдусамадов,Тожикистон Халқ шоири Зулфия Атоий, таниқли болалар шоираси Латофат Кенжаева, нотакрор қаламкашлар Зулфия Бобоева, Ҳайрон Осимий, Мирзо Мавлон, республикада хизмат кӯрсатган ӯқитувчилар Мастура Ашурова, Икром Акрамов, Хожал Нажмиддинова ва ӯз замонида Бутуниттифоқда ном чиқарган механизатор-қиз Мавжуда Эсанова кабилар билан ғончиликлар фахрланишади. Шу ерда қайд қилмоқчиманки, ватанимизда спортга бӯлган эътибордан руҳланган ҳолда номдор полвонлар етишиб чиқмоқдалар. Жумладан, ӯн олтинчи умумтаълим мактаби ӯқувчиси Фарзод Нуруллоев каратэ бӯйича жаҳон чемпиони бӯлиб, халқаро миқёсдаги спорт устаси мақомини эгаллади. Бу нафақат Ғончи аҳли, балки барча тожикистонликларнинг фахридир.\nВатанимиз мустақилликка эришгач, бизнинг тоғли ноҳиямиз халқи ҳам мамлакатимиз Президенти Эмомали Раҳмон назаридан четда қолмади. Тожикистон Республикаси Олий Мажлиси раиси бӯлган кунлардаёқ Ватанимиз сарвари табиий офатдан зарар кӯрган тоғли Хешикат халқи билан яқиндан танишиб, шахсан ҳол-аҳвол сӯрагани келган эди. Белгиланган тадбирлар асосида ӯнлаб хешикатликлар Даштикон мавзесига кӯчирилди ва бугунги кунда бу ерда кӯркам шаҳарча бунёд этилган. Шундан сӯнг Президентимиз бир неча марта ноҳиямизга ташриф буюриб ғончиликларнинг улкан ташаббуслари ва яратувчанликлари билан танишдилар ва ғамхӯрликлар билан суғорилган маслаҳатлар бердилар. Ана шундай қӯллаб-қувватлаш натижаси ӯлароқ қатор ободончилик ва бунёдкорлик ишлари амалга оширилди. Нафақат ноҳия, балки узоқ тоғли қишлоқларда ҳам бир-биридан гӯзал ва замонавий бинолар қад кӯтарди. Аниқ факт-рақамларга таяниб айтсак, шу йиллар орасида 17 та замонавий таълим-тарбия бинолари, 1 касб-ҳунар лицейи, бешта касалхона, 16 саломатлик маркази ва медпунктлар, 28 та хизмат кӯрсатиш нуқталари, 6 та спорт заллари, ӯнлаб каттаю кичик корхоналар қурилиб ишга туширилди. Ичимлик ва суғориш сув танқислиги кӯпдан бери долзарб мавзуга айлангани сабаб, 81,12 километр сув линиялари фойдаланишга топширилди. 7 километр йӯллар асфалтланиб, 253 километр йӯл таъмирланди. Шуниси қувонарлики аксар ободончилик ишлари ватанпарвар инсонлар хоҳиш-иродаси ва ташаббускорлиги билан ҳашар тариқасида амалга оширилмоқда. Жумладан, биргина шу йили Меҳробод қишлоғида замонавий мактаб биноси қад кӯтарган бӯлса, Ҳазорчашма аҳолиси 2,5 миллион сомоний маблағ эвазига салкам эллик йил давомида таъмир кӯрмай яроқсиз ҳолатга келиб қолган қишлоқ касалхонасини тубдан янгилашди. Шу билан бирга айни кунларда Истиқлол қишлоғида ҳам янги саломатлик маркази ҳашар тариқасида бунёд этилмоқда. Басмандаликлар эса ӯз фарзандлари соғлиғу бардамликлари учун спорт зали қурдилар. Республика Ҳукуматининг бевосита кӯмаги билан узоқ тоғли қишлоқ бӯлган Росровутда 14 миллиону 424 минг сомонийга 640 ӯринли мактаб биноси қурилган бӯлса, вилоят раҳбариятининг 1 миллион 300 минг сомоний маблағи ҳисобига Хӯжаҳо қишлоғида 10 синфхонадан иборат таълим муассасаси қад кӯтарди. Бугунги кунда ҳам Росровуту Хӯжаҳода қолган ӯқув корпуслари қурилиши давом этмоқда.\nНоҳия иқтисодиёти, асосан, қишлоқ хӯжалиги тараққиётига асосланган. Биз қанча ерга меҳр қӯйсак ноҳия хазинасига ҳам барака киради, ҳам эл дастурхони файзли ва тӯкин бӯлади. Қишлоқ хӯжалигининг бошқа соҳаларини қӯя туриб, биргина картошкакорликка тӯхталмоқчиман. Кейинги йилларда ноҳия деҳқонлари сифатли картошка уруғи етиштиришда республикада ном қозондилар. Бугунги кунда Кӯлоб, Ҳисор водийси ноҳиялари, ҳатто, Тоғли Бадахшон ноҳияларига Ғончида етиштирилган картошка уруғи етиб борган ва деҳқонлар яхшигина ҳосил олмоқдалар. Иккинчи нон саналмиш ушбу зироатдан олинган даромад мазасини кӯрган деҳқонлар йилдан йил картошка майдонини кенгайтирмоқдалар. Аниқроқ айтсак, мустақиллик дастлабки йилларида картошка майдони атиги 300 гектарни ташкил этган бӯлса, бугун бу рақам 4000 гектардан кам эмас. Ўз ризқ-рӯзини ердан билган меҳнаткаш деҳқон тоғ ён бағирларидаги ташландиқ тошлоқ ерни ҳам ӯзлаштириб картошка экмоқдалар. Шунданмикан, Давлатимиз бошлиғи Эмомали Раҳмон 2009 йили Ғончи ноҳиясига қилган ташрифида Овчи қишлоғи аҳолиси билан учрашиб, бизнинг картошкапарварларни «Картошка етиштиришда рекордсменлар», дея атаган эдилар.\nПрезидентимиз Эмомали Раҳмоннинг қишлоқ хӯжалигини янада ривожлантириш, бу борада хӯжалик юритишнинг янгича шаклларига эътибор бериш тӯғрисидаги топшириқлари асосида бир қатор тадбирларни амалга оширяпмиз. Илгариги жамоа хӯжаликлари ӯрнида деҳқон ва оилавий хӯжаликлар ташкил этилмоқда. Жумладан, 160 деҳқон хӯжаликлари ӯрнида ҳозиргача 960 оилавий ва якка хӯжаликлар ташкил этилиб, уларга ердан фойдаланиш сертификати берилди. Бу иш давом этмоқда. Ерга меҳр қӯйган, унинг ҳар қаричидан унумли фойдаланиш, шу билан бирга ӯз ризқини топишни мақсад қилганлар сафи кундан-кунга ортиб бормоқда. Бу эса, албатта, маҳсулот арзонлашуви ва сифати яхшиланишига муҳим омил бӯлиши турган гап.\nНоҳияда соҳибкорликка эътибор йилдан-йилга ортиб бормоқда.Чунки, бугунги соҳибкорлар фаолияти Давлат бошлиғи диққат марказида бӯлиб, турли имтиёзлардан фойдаланмоқдалар. Буни қарангки, 2000 йилда ноҳия бӯйича атиги 123 нафар соҳибкорлар фаолият юритган бӯлишса, бугунда бу рақам 1405 тага етган. Агар СССР замонида ноҳияда битта ғишт заводи ва Хӯжанду Истаравшан корхоналарининг иккита филиали ишлаб турган бӯлса, ҳозирда 3 та ғишт заводи, ӯнлаб тикувчилик цехлари, “Спитамен” оҳак заводи, мармар тош йӯниш корхонаси, саноат, қишлоқ хӯжалиги маҳсулотларини қайта ишлаш корхоналари амал қилмоқда.\nШу йил август ойида Тожикистон Республикаси Ҳукуматининг кенгайтирилган мажлисида ноҳия раҳбариятининг ҳисоботи тингланди. Давлат бошлиғи Эмомали Раҳмон раҳбарлигида ӯтган бу кенгашда ноҳия проблемалари, мавжуд камчиликлари қайд қилинди. Шу билан бирга ноҳия иқтисодий ва ижтимоий тараққиётининг 2016-2020 йиллардаги Дастурини тайёрлаш топширилди. Жумладан, Даҳкатсой-Даҳанасой ичимлик суви линияси қурилишини тезлаштиришга келишиб олинди. Бу ғончиликларнинг кӯп йиллик орзуси эди. Тӯғри, бу лойиҳа ӯтган асрнинг тӯқсонинчи йилларида тайёрланганди. Лекин маълум сабабларга кӯра амалга ошмай қолиб келаётганди. Агар Даҳкатсой суви Даҳанасой сув омборига туширилса, ноҳиянинг қуйи минтақасида деҳқончиликни янада ривожлантириш имкони пайдо бӯлиб, халқ фаровонлиги янада яхшиланиши турган гап. Нега деганда, ноҳия шароити, асосан, лалмикор бӯлиб, заҳматкаш деҳқон табиат саховати бӯлган қор-ёмғир умиди билан ерга уруғ сепади. Агар Даҳкатсой суви келса, 9000 гектардан ортиқ лалми ерлар суғориладиган бӯлиб, деҳқончилик 1,5-2 баравар ортади, юз мингга яқин аҳоли эҳтиёжи қондирилади.\nНоҳия тараққиёти Дастури асосида кейинги беш йилда ӯнлаб корхоналар қурилиб, мактабу маориф, соғлиқни сақлаш ва бардамлаштириш, маданий, маиший хизмат кӯрсатиш нуқталари, тураржой бинолари бунёд этилиши кӯзда тутилган.\nНоҳиямизда уруш ва меҳнат фахрийлари, уларнинг турмуш даражасига алоҳида эътибор берилаётир. ӯтган йил ноҳияда «Қариялар йили», деб эълон қилинганди ва бу тадбир жойларда қӯллаб-қувватланди, ӯнлаб қариялар яшаш шароитлари яхшиланди, моддий ёрдам берилди. Умуман, ӯз вақтида Ватан ва халқи учун меҳнат қилган инсонлар доимий ғамхӯрликда эканликларини юракдан ҳис этдилар.\n2015 йил Буюк Ғалабанинг 70 йиллиги нишонланади. Улуғ Ватан урушида 4,5 минг нафардан ортиқ ғончиликлар душманга қарши курашган эдилар. Тақдир амридан қочиб қутулиб бӯлмайди. Бугун ноҳияда 36 нафар уруш қатнашчилари озод ва обод Ватанимизга шукроналар айтиб, одил Президентимиз Эмомали Раҳмон ҳақига дуо қилиб яшамоқдалар.\nҒончиликлар бугунгача, бугун ва бундан кейин ҳам мустақиллик берган буюк имкониятлардан фойдаланган ҳолда ватан ободлиги, юрт тинчлиги, истиқлол абадийлиги йӯлида ақл-идрок, ташаббускорлик, яратувчанлик иштиёқи билан юксак режалар амали сари интилаверадилар.\nҒончи ноҳияси раиси.\nБугун: 08-08-2020 02:40:28


Саримсоқпиёз беклар учун фойдали! » Ўзбекистон янгиликлари – Zamin.uz\nСаримсоқпиёзни майда тўғраб, ҳидидан нафас олганингизнинг ўзидаёқ гижжалардан халос бўла бошлайсиз. Даволаниш самарали бўлиши учун ярим пиёла сутга 1 чой қошиқ майдаланган саримсоқпиёз қўшиб қайнатилади. Бу аралашмани наҳорга, уч кун ичинг. Муолажа вақти ширинлик еманг. Уч кундан сўнг ётишдн олдин 4–6 та таблетка миқдорида фаоллаштирилган кўмир ичиб, организмни гижжа қолдиқларидан батамом тозалашга эришасиз. Акс ҳолда бош оғриғи, ёмон кайфият, мушак ва суяк зириллаши каби нохуш аломатларни орттириб олишингиз мумкин-да.\nБош саҳифа » Тиббиёт » Саримсоқпиёз беклар учун фойдали!\n08:04 Асалари заҳри кимларга ва қачон фойда беради?!


“Бирлашган фронт”га иш қолмади\n03 декабр 2020, Тошкент вақти: 13:21\nҚирғизистондаги йирик мухолифат ҳаракатларидан бири бўлган “Бирлашган мухолифат фронти” ўз фаолиятини тўхтатди. Бу тўғрида ҳаракат раҳбари, Қирғизистоннинг собиқ бош вазири Феликс Қулов маълум қилди.\nФ.Қуловнинг айтишича, ҳаракатнинг асосий мақсади Қирғизистонда конституциявий ислоҳотни тезлатиш бўлган. Президент Қурманбек Бақиевнинг 21 октябрда конституциявий ислоҳот юзасидан умумхалқ референдумини ўтказиш тўғрисидаги фармони билан бу мақсадга эришилган.\nФ.Қулов Қ.Бақиев конституциявий ислоҳотларни ўз ихтиёри билан амалга оширмаётгани, балки Конcтитуциявий суд мухолифат талаби билан амалдаги Асосий қонунни бекор қилгач, шундай сиёсий қадам ташлашга мажбур бўлганини таъкидлади.\n“Президент эртами-кечми мухолифат босимига дош бера олмай, конституциявий ислоҳот ўтказар эди. Қ.Бақиев ислоҳот учун сиёсий жиҳатдан жуда тўғри вақтни танлади. Чунки мухолифат куз ойларида ўтган йиллардагига қараганда кучлироқ норозилик намойишлари ўтказишни режалаштирган эди. Президентнинг бу мажбурий қадами мураккаблашиши кутилаётган сиёсий вазиятни бироз юмшатди”, - деди Феликс Қулов.\nУ ўзи раҳбарлик қилган “Бирлашган мухолифат фронти” шу билан мақсадига етгани ва шунинг учун ҳам тарқатилиб юборилишини маълум қилди.\n“Президент ислоҳот йўлига мажбурий қадам ташлаган бўлса-да, унинг жасоратига тан бермоқ керак. Президент янги конституция лойиҳасида ўз манфаатларини имкон борича сақлаб қолишга уринган. Шунга қарамай, унинг ислоҳотга йўл очгани таҳсинга лойиқ. Биз вазият мажбур қилса ҳам ислоҳотлардан бош тортаётган бошқа раҳбарларни кўриб турибмиз”, - деди Феликс Қулов.\nБошқа мухолифат ҳаракатлари эса Қирғизистон президентининг бир ой ичида конституциявий ислоҳот ўтказиш ғоясини кескин танқид қилмоқда.\nУлар фикрича, конституциявий ислоҳот ўтказиш бўйича эълон қилинган референдум мухолифат ва амалдаги ҳукумат ўртасидаги зиддиятни янада кучайтиради.\n“Ҳеч қандай қонун лойиҳаси бир ойлик муддат ичида қабул қилинмаган, бу мумкин ҳам эмас. Халққа хоҳласанг ҳам, хоҳламасанг ҳам шу конституция учун овоз берсан, деб таклиф қилиняпти. Албатта, президент конституцияси қабул қилинади. Бироқ бу ҳолат сиёсий вазиятни мураккаблаштиради”, -деди “Қирғизистонни сақлаб қолиш” ҳаракати раҳбари Муқар Чолпонбоев.\nМухолифатнинг таъкидича, Қ.Бақиев томонидан референдумга олиб чиқилган янги конституция лойиҳасида президент ваколатлари жуда кучайтирилган. Бу эса мамлакатда диктаторлик ёки авторитар тузум учун асос яратади.\nҲукумат вакиллари умумхалқ референдумига қўйилган янги конституция лойиҳаси аввалгиларига қараганда анча прогрессив эканини айтмоқда. Масалан, парламент сиёсий партиялар вакилларидан ташкил топади. Парламентда кўпчилик ўринга эга бўлган партия бош вазирни тайинлайди. Бундан ташқари, янги конституцияда икки фуқаролик тушунчаси ҳам сақланиб қолинган.\nҚирғизистон адлия вазири Марат Қайипов янги конституцияда сиёсий мухолифат учун катта имкониятлар сақлаб қолинганини ҳам таъкидлади.\n“Мухолифат конституцияни асоссиз танқид қилмоқда. Уларнинг асосий мақсади ҳокимиятни эгаллаш, бугунги ҳокимиятни лаёқатсиз қилиб кўрсатиш ва шу орқали сиёсий обрў олишдир. Янги конституцияга кўра, парламент тўлалигича сиёсий партиялар вакилларидан иборат бўлади. Бу эса мухолифат салоҳиятини оширади”, – деди Марат Қайипов.


Шу азиз ватан барчамизники! - UzTV New York, Inc.\n08/31/2016 | Filed under: CULTURE,UZ TV NEWS | Posted by: admin\nДунёда мамлакатлар, юртлар кўп, аммо Ўзбекистон – ягона, мафтункор ва бетакрор. Шу юртда яшовчи ҳар бир миллат Ватанимизни янада гуллаб-яшнаши йўлида бир тану бир жон бўлиб меҳнат қилмоқда.\nМусаффо осмон остида, осойишта ва обод юрт бағрида қўлни-қўлга бериб, тинчлик ва дўстлик қўшиғини шодон куйлаётган қардош миллатлар чеҳрасида акс этган табассум ҳар қандай кўнгилга қувонч, фахр ва ифтихор туйғуларини баҳш этиши, табиий. Буни Ватанимиз мустақиллигининг 25 йиллигига бағишлаб, вилоятимизнинг турли ҳудудларида ўтказилаётган “Ўзбекистон – умумий уйимиз” фестивали мисолида яққол кўриш мумкин.\n“Гўзал ва бетакроримсан муқаддас Ватаним, жоним сенга фидо, Ўзбекистоним!” шиори остида Фарғона шаҳрининг Қиргули мавзесида жойлашган ёшлар марказида бўлиб ўтган ана шундай байрам тадбирида мазкур ҳудудда яшовчи кўп миллатли аҳоли вакиллари иштирок этишди.\nТадбир давомида Фарғона вилоятида фаолият кўрсатаётган 7 та миллий маданий марказлар ўз концерт дастурларини намойиш этишди.\n– Бугун барчамиз шодмиз, аҳир қувонмай бўладими, шундай тинч ва фаровон юртда яшаёттганлигимизнинг ўзи энг катта бахт ва омадимиздир, – дейди фестиваль иштирокчиси Руслан Ким. – Миллатим корейс бўлса-да Ўзбекистон – менинг Ватаним. Шу ўлка бағрида кўп йиллардан буён оилам билан бахтли умр кечиряпман. Қадриятларимиз, урф-одатларимиз бир-бирига ўхшаш. Энг асосийси меҳр-оқибат, саховат, яхшиликни доимо одамларга улашиб яшовчи шундай халқ билан бирга эканлигимдан мамнунман.\nАнжуман давомида “Фарғона наво”, “Шалола” “Чинсу”, “Фарғона гавҳари” ансамбллари томонидан ижро этилган гўзал куй ва қўшиқлар барчага ҳуш кайфият, чексиз хурсандчиликлар улашди. Шўх қўшиқлар рақсларга уланди.\nФарғона туманидаги Лоғон қишлоқ фуқаролар йиғинида 12900 нафардан ортиқ аҳоли истиқомат қилади. Бу ерда 1 та коллеж, 5 та мактаб, 1 та мактабгача таълим муассасаси бўлиб, уларда ўзбек, тожик, қирғиз, рус, уйғур каби турли миллат вакиллари фарзандлари таълим-тарбия олмоқдалар.\nТашкил этилган кўргазмада ҳам ҳар хил миллат вакиллари ҳаёти, анъаналари ўз аксини топди. Ўғил-қизларнинг ютуқлари, ясаган буюмлари тадбир иштирокчилари эътиборини тортди.\nЛоғон маданият ва аҳоли дам олиш марказида ўтказилган тадбирнинг “Соғлом авлод тарбиясида миллатлараро тотувликнинг ўрни” деб номланиши ҳам бежиз эмас.\n– Энг катта ютуғимиз ҳамжиҳатлик ва аҳилликда яшаётганимиздир. Бу диёрда қайси миллат вакили бўлишидан қатъий назар, бирдек ҳуқуққа эга экани, дўстлик, тотувлик ва тинчликнинг афзаллигини ёш авлод онги, қалбига сингдириш чегара ҳудудларида фаолият олиб бораётган ҳар бир педагогнинг вазифасидир, – дейди фахрий ўқитувчи Хосиятхон Раҳмонова.\n– Япағи қишлоғидаги мактабда қирғиз тили ва адабиётидан сабоқ бераман, – дейди Эътиборхон Жумаева. – Болаларга тил ва адабиётдан ташқари, қирғиз ва ўзбек халқи анъаналари, урф-одатлари, қадриятларини ҳам ўргатиб борамиз. Ёшлигидан бағрикенглилик, миллатлараро ҳурмат руҳида тарбия топган боладан ёмонлик чиқмайди.\nШу куни саҳнада янграган қирғизча ашулага ўзбеклар, ўзбекча таронага тожиклар яйраб ўйнадилар. Бу эса дили ва мақсади бир бўлган халқимизнинг бир кунлик умр манзараси чизгилари эди!\nБағрикенг Ўзбекистонда ҳамма миллатлар ҳамфикр, ҳаммаслак бўлиб яшаётганлигимиздан ғурурланамиз. Мақсадимиз муштарак, она-юртнинг порлоқ келажагини бунёд этиш шу табаррук заминда яшаётган ҳар бир миллат вакилининг орзусидир.\nДилларни дилларга туташтирадиган маънавий кўприклар бунёд этгувчи бағрикенг халқмиз. Тинчлик-тотувлик, бирдамлик барқарор бўлган Ўзбекистон аталмиш жаннатмакон юртда истиқомат қилаётган турли элатлар бу таърифнинг нақадар тўғри эканлигини англаб етмоқдалар.\nДавлатимиз мустақиллигининг 25 йиллиги муносабати билан “Гўзал ва бетакроримсан, муқаддас Ватаним, жоним сенга фидо, Ўзбекистоним!” шиори остидаги миллатлараро тотувликни таъминлашга қаратилган “Ўзбекистон – умумий уйимиз!” фестивали вилоятимизнинг чекка ва чегара ҳудудларида, шаҳар ҳамда қатор туманларда кўтаринки руҳда ўтказилди.\nФестиваль бўлиб ўтган жойлар юртимизнинг мустақиллик йилларида қўлга киритган ютуқлари, миллатлараро тотувликни акс эттирувчи кўргазмали тарғибот воситалари билан безатилди. Расмлар кўргазмаси, миллий ҳунармандчилик, амалий санъат намуналаридан ташкил топган композициялар намойиш қилинди. Тадбирларда турли миллат вакиллари фаол иштирок этдилар.\nЖумладан, Қувасой шаҳри марказидаги “Камолот” ёшлар боғида ўтган тадбир эса юртдошларимизнинг қутлуғ шодиёнасига айланиб кетди.\nВилоятимизда фаолият олиб бораётган 7 та миллий маданий марказларнинг аъзолари ёшлар боғига доира садолари остида шоду хуррамлик билан кириб келдилар.\nТадбирда миллий каштачилик, гиламдўзлик, миллий таомлар кўргазмалари намойиш этилди.\n– “Лашкар” маҳалла фуқаролар йиғинининг ҳунарманд аёллари – Кимёхон Маматбуваева, Тожихон Ҳасанова, Зулхумор Ҳакимова, Зулхумор Ниёзоваларнинг гилам, кигиз, шолча каби жун, ипаклардан тўқиган, тиккан маҳсулотларини санъат намунасига қиёслаш мумкин, – дейди маҳалла маслаҳатчиси Ҳайитхон Қорасортова. – Ҳа, бу маҳаллада чанқовуз чалиб, қирғизча ўланлар айтиб, урчуқ йигириб тўқима либос, ашёлар яратаётган, кўҳна миллий таомлар тайёрлаб, шогирдлар етиштираётган қўли гул, меҳмондўст аёллар истиқомат қилишади.\nҚувасойнинг “Сойбўйи” маҳалласида эса 2000 нафардан ортиқ аҳоли яшайди. Ўзбек, тожик, қирғиз, рус, татар миллатига мансуб сойбўйиликлар шаҳарни обод этиш, юрт тараққиётига муносиб ҳисса қўшиш йўлида меҳнат қилишяпти.\nРус миллий маданий маркази аъзолари шўх тарона билан концерт дастурини бошлаб бердилар. Немисча “Менинг бахтим” қўшиғи янграб, иштирокчиларни рақсга чорлади. Қўшиқлар қайси тилда жарангламасин, оҳангларда бахтиёрлик, бугунги кунидан шодлик ҳисси сезилиб турарди.\n– Бизнинг бахтимиз тинч диёрда турли миллат вакиллари тотувликда яшаётганлигимиздир, – дейди Ҳувайдо номли маҳаллар фуқаролар йиғини маслаҳатчиси Зиёда Аҳмедова. – Маҳалламизда мустақиллигимизнинг 25 йиллиги арафасида 25 нафар коллеж битирувчилари иш билан таъминланганлигини таъкидлашни истардим. Уларнинг 6 нафари банкдан имтиёзли кредит олиб, тадбиркорлик йўналишларида иш бошладилар.\n19 августдан 26 августга қадар бўлиб ўтган аҳиллик ва бирдамлик байрами Истиқлол тўйи билан уйғунлашиб, кўнгилларни кўнгилларга туташтирди.\nАна шундай тадбирлар Олтиариқ туманидаги Жонибек, Бўрболиқ, Риштон туманининг Навбаҳор, Ёзёвон тунининг Қоратепа, Қўштепа туманининг Дўрмон қишлоғида ҳам бўлиб ўтди.


Фарғоналик она 8 кунлик чақалоғини сотаётганида ушланди\nФарғоналик она 8 кунлик чақалоғини сотаётганида...\n09.02.2019 17:22 0 1691\nУнда Фарғона вилояти Бешариқ туманида яшовчи фуқаро Д.Б. ўзининг шахсини яшириб, фуқаро М.га тегишли паспорт нусхаси билан жорий йилнинг 26 январда Сурхондарё вилояти Жарқўрғон туманида туғруқхонага жойлашиб, шу куни қиз фарзандли бўлиб, 3 февраль куни қиз фарзандини фуқаро С.га 3,5 млн. сўмга сотиб кетаётган вақтида ушланган.\nЭслатиб ўтамиз, аввалроқ Навоийда 3 ёшли ўғлини сотмоқчи бўлган аёл ушлангани хабар қилинганди.\nҲуқуқ 18/04, 10:48\nҲуқуқ 09/04, 21:04\nЖамият 01/04, 17:04\nФарғонада 5 кунлик чақалоқни пуллаётган ҳамширалар ушланди


Қадимги Хитойда турмушга чиққан қиз эрининг уйида яшаб, унга ва унинг онасига хизмат қилиши керак эди. Шундай урф-одатларга мувофиқ турмуш ўртоғининг хонадонида яшаб келаётган бир қиз тўйдан кейин қайнонасининг гиналарига чидай олмабди. Шу боис ундан қутулишга қарор қилибди. Қиз дадасининг табиб ўртоғини олдига бориб, унга: – Қайнонам билан бошқа яшай олмайман. У мени яқинда ақлдан оздиради. Ёрдам бера оласизми? Бунинг эвазига яхшигина ҳақ бераман, – дебди.\n– Сенга қандай ёрдам беришим мумкин? – дея сўрабди табиб.\n– Заҳар тайёрлаб беришингизни истайман. Қайнонамни заҳарлаб, барча кулфатларимдан халос бўлмоқчиман. Узоқ ўйга толган табиб шундай дебди: – Майли ёрдам бераман. Бироқ икки нарсани тушунишинг керак бўлади. Биринчидан, қайнонангни дарҳол заҳарлай олмайсан. Чунки одамлар буни сен қилганингни пайқаб қолишади. Сенга аста-секин ўлдирадиган заҳар тайёрлаб бераман. Ўшанда уни сен заҳарлаб ўлдирганинг ҳеч кимнинг хаёлига келмайди. Иккинчидан, одамлар гумонлардан бутунлай халос бўлиши учун сен жаҳлингни жиловлашни, уни ҳурмат қилишни, яхши кўришни, сўзларига қулоқ солишни ва сабр қилишни ўрганишинг керак бўлади. Шундагина қайнонангнинг ўлимида ҳеч ким сендан гумон қилмайди.\nҚиз барчасига рози бўлиб гиёҳни олади ва қайнонасининг таомига қўшиб боради. Бундан ташқари, у ўзини назорат қилиб, қайнонасининг сўзларига қулоқ солиб, уни ҳурмат қилишни бошлайди. Келинининг унга бўлган муносабатини кўрган қайнона қизни бутун қалби билан яхши кўриб қолади. У қизни ҳаммага орзу қилиш мумкин бўлган энг яхши келин, дея мақтаб юради. Ярим йил ўтгач уларнинг муносабатлари худди туғишган она-боладек бўлиб кетади.\nОрадан маълум вақт ўтиб қиз табибнинг олдига келиб, илтимос билан: – Худо учун илтимос қиламан, қайнонамни қутқаринг. Уни ўлдиришни истамайман. У энг яхши қайнонага айланди. Мен уни яхши кўраман, – дебди.\nТабиб эса: – Хавотир олма, сенга заҳар эмас, оддий зираворлар бергандим. Заҳар сенинг каллангда эди. Ниҳоят ундан халос бўлибсан, – дея кулиб қўйибди.\n0 #6 MUSLIMAb 07.02.2016 03:17\nQaynona bu xam bir ona , bizani onamiz xam kimgadir qaynona...Kelin larni asosiy muammosi qaynona bo'lsa qaynonalarniki xam xuddi wundoq.. Oilaviy muxit ko'proq bu borada asosiy rol o'ynidi Muxtarama qaynonajonla kelgan qizni o'z qiziday ko'rmasada uni xurmatlab o'z iwlarini muloyimlik bn tuwuntirib kamini yawirsaydi kelinlar esa eng asosiysi xaqiqiy oilasi wu ayol farzandining qo'lidaku ming qilsa xam onasi kecholmidi deb aqlan o'zini tayyorlasa mexrini ayamasa iwi zo'r bo'masin tili wirin bo'sin duch kegan muammolari jiddiy tus olmagan bo'lar edi\n+1 #5 ummu gulsum 02.03.2015 20:56\nOgli yaxshiyu Onasi yomon boladimi osha ogilli voyaga yetkazib tarbiya berib qoygan ona Hichqachon yomon bomidi odami oziga bogliq hammasi. Bir ogiz Shirin soz\nGaplariz togri.lekin hamma qaynona ham mehribon zor bola olmaydi.oglini qizgonadigan.og li bilan kelinini yotoqhonasi tagiga joy solib yotvoladigon qaynonalaram bor.uhlab yotgan joyiga yarim tunda dabdurusttan bostirib keladigon qaynonalar bor.buni hech kim yaxshi ish deb aytilmaydi menimcha.eshik ivhida kelinini orqasini poylab yuradigon.birov bilan gaplashsa gap poylab eshtadigon qaynona bor.bu ozbek millatigayam shariyatgayam togri kelmaydi.buni hechkim inkornqilolmayd i\n+5 #4 Mubina 28.12.2014 00:48\n-5 #3 frinkless 27.06.2014 11:01\nBaribir qaynonajon bilan yashashni hohlamasdim\n+15 #2 Fatim 18.03.2014 05:06\nЭрни севдингми кайнонангни унданам купро севиш керак\n+5 #1 IBRAGIMJAN 14.03.2014 21:38\nКелинда хам Кайнонада хам айиб йук хамма бало инсонинг узида.\nҲозир сайтимизда 1318 та меҳмон бор, сайт аъзолари эса йўқ


Мўминнинг икки қаноти - Hidoyat.uz\nАсосий саҳифа Мақолалар Мўминнинг икки қаноти\nЧоп этилди Fevral 3, 2019 Мўминнинг икки қанотиda fikr bildirishni o'chirish\nИмон қушининг қанотлари қўрқув ва ражодир. Қурқув дейилганда, Аллоҳдан қўрқиш англанади. Аллоҳдан кўрқиш деганда эса, ҳаётимизнинг ҳар лаҳзасини У Зотнинг назорати остида ўтказиш ҳамда Аллоҳнинг қаҳҳор ва мутлақ ҳоким Зот эканини асло унутмаслик тушунилади. Зеро, бунинг оқибатида жаҳаннам азоби ва жаннатдан маҳрумлик изтироби ётади.\nРажо деганда, Аллоҳнинг раҳматидан умидвор бўлиш тушунилади. Зотан, Аллоҳнинг фазлу карами ҳамда раҳматига кўз тикиб ибодат қилиш натижасида Аллоҳнинг розилигини топиб, жаҳаннам азобидан қутулиш ва жаннатга эришиш туйғуси ётади. Чунки Аллоҳ таоло бандаларига меҳрибон Зотдир.\nМўмин учун қўрқув ва ражо, худди қушнинг икки қаноти сингаридир. Қанотлар парранданинг парвозини ҳосил қиладиган асосий воситадир. Зеро, қуш шу икки парсиз ёки унинг бирисиз учолмайди, балки мувозанат сақлангандагина енгил учади. Демак, қушнинг парвоз қилиши учун қанотлар қанчалик аҳамият касб этса, мўминнинг саодатга эришиши учун хавф ва ражо шунчалик муҳимдир. Нақшбандия тариқатининг буюк шайхларидан ҳазрат Амир Кулол (қаддасаллоҳу сирраҳ) хавфу ражо ҳақида бундай деганлар:\nМурғи имонро ду пар: хавфу ражост,\nМурғи бепарро паридан хатост.\n(Мазмуни: “Имон қушида икки қанот бор: хавф ва ражо. Зеро, қанотсиз қуш учишга ярамайди”.) Ҳа, қанотсиз қуш ҳам, қанотларидан бири шикастланган ёки синган парранда ҳам учолмаслиги аниқ.\nМўмин кишининг қурқув ва ражо ўртасида яшаши шариат тарозисининг мувозанатли икки палласидир. Аллоҳ таолодан қўрқиш ва У Зотнинг фазлу карамидан умид қилиш, ҳар бир мусулмоннинг энг биринчи вазифаси ҳисобланади. Зеро, хавф ва ражоси бўлмаган кишининг эътиқодига путур етади. Чунки инсон қўрқув орқали гуноҳдан ўзини сақлайди. Натижада, қалбида Аллоҳга муҳаббат ҳосил бўлади. Бу муҳаббат уни Аллоҳнинг фазлу карамидан умид қилишга ундайди. Бу эса, банданинг ибодатларга ҳаваси ва рағбати ортишига сабабдир.\nМўмин киши умидсиз қўрқувга ва қўрқувсиз умидга тушмаслиги, балки шу иккиси орасида ҳаёт кечириши лозим. Мабодо булардан бири йўқолса, инсон ё ортиқча умидсизликка тушади, ёки қўрқувни унутади. Бунинг оқибати эса, аянчлидир. Шу боис, мўмин Аллоҳдан қўрқиб гуноҳлардан қочиши ва У Зотдан умид қилиб савобли ишларни бажариши лозим. Зотан, қўрқув ва умид орқали имонимиз қувватланади, эътиқодимиз тўғри шаклланади.\nҚурқув ва умиди бор кишининг имони мустаҳкам бўлади. Зеро, улар бир-бирини тўлдиради. Аллоҳнинг қаҳридан қўрқмай раҳматидан умид қилиш бепарволик ва ғурурни юзага келтиради. Шунинг учун, ражода қўрқув бўлиши лозим. Зеро, қўрқувсиз ражо Аллоҳнинг раҳматидан ноумид бўлишга сабабдир. Қўрқувдан раҳмат, илм ва ризо ҳосил бўлади. Зеро, Ибн Масъуд (розияллоҳу анҳу)дан ривоят қилинади. Расулуллоҳ (соллаллоҳу алайҳи ва саллам) бундай марҳамат қиладилар:\n“Ҳикматнинг боши Аллоҳдан қўрқишдир” (Имом Байҳақий ривояти).\nАллоҳ таоло барчамизни имонда, Исломда собитқадам қилиб, доимо хавф ва ражо ўртасида ҳаёт кечиришимизни насиб айласин. Омин!


«Клооп» парламент сайловини кузата олади. Ташкилотларимиздан бири аккредитациядан ўтди | ҚИРҒИЗИСТОН ЯНГИЛИКЛАРИ\n«Клооп» парламент сайловини кузата олади. Ташкилотларимиздан бири аккредитациядан ўтди\nМаказий сайлов комиссияси 28-ноябрда ўтувчи парламент сайловини кузатиш учун «Коомар Медиа» жамоат фондини рўйхатдан ўтказди. Мазкур қарорни МСК аъзолари 18-ноябрда қабул қилди.\nБу «Клооп» парламент сайловини кузата олишини англатади.\nСурат: Даниль Усманов / Kloop.kg\n«Коомар Медиа» жамоат фонд — «Клооп»нинг таркибига кирган ташкилотлардан бири.\nАммо «Коомар»нинг рўйхатдан ўтгани «Клооп» нашрининг асосини ташкил қилган «Клооп Медиа» жамоат фондига сайлов жараёнини кузатишни тақиқловчи қарор бекор бўлди дегани эмас.\n«Клооп»га парламент сайловини кузатишни тақиқлаш бўйича 8-ноябрда, МСКнинг етакчи ўринбосари Нурлан Койчукеевнинг имзоси қўйилган хатдан маълум бўлган.\nХатда Қирғизистон Республикаси Президентининг ва Қирғизистон Республикасининг Жогорку Кенешининг депутатларини сайлаш тўғрисидаги конституция қонунига ҳамда сайловга кузатувчиларни қайд этиш тартиби бўйича низомга илова қилинган.\n5-сентябрда қабул қилинган янги низомда уставида сайловни кузатиш тўғрисида аниқ ёзилган ташкилотларгина кузатувчи бўлишга ҳақли экани ёзилган. Бундан ташқари, хатда «Клооп Медиа»нинг МСКга топширган ҳужжатларида хатолар бор экани айтилган.\n«Клооп Медиа» ҳужжатлардаги хатоларни тузатди, аммо ташклиотнинг устави ўзгаришсиз қолди: ташкилот етакчилари МСКнинг низоми Конституцияга қарши келади деб ҳисоблайди. Ҳозирча МСК «Клооп Медиа» жамоат фонди бўйича охирги қарорни чиқаргани йўқ.\nМСКнинг қарори нимани тушунтиради?\nМСКнинг «Коомар Медиа»га сайловни кузатишга рухсат бергани фонднинг кузатувчилари аввал режалаштирганидек давлатнинг барча ерида парламент сайловини кузата олишини билдиради.\nБизнинг кузатувчилар эртадан кечкача сайлов участкасида бўлиб, комиссия аъзолари бюллетенларни қандай ҳисоблаб, протоколларни қандай тузаётганини назорат қила олади.\n2020-йилнинг куз ойларидан бошлаб «Клооп» тўрт сайловга ва икки референдумда кузатув ўтказди. Апрелдаги шаҳар кенгашининг сайловида бизнинг кузатувчилар 800дан ортиқ хатоларни аниқлаб, юристлар сайлов комиссияларига 192 ариза берган.\nУмумий ҳисобда «Клооп»нинг апрелдаги кузатув кампанияси давлатдаги энг кўламлиси дейиш мумкин. Масалан, Қирғизистон бўйича «Клооп»нинг номидан сайловга 3 минг киши кузатув ўтказган.\nАпрель ойида МСКга келиб тушган шикоятларнинг учдан бирини «Клооп» берган. Унда Марказий сайлов комиссияси 500дан ортиқ аризани қайд этган — шунингдек жамоат ташкилотларидан, сиёсий партиялардан, депутатликка номзодлардан ва фуқаролардан келиб тушган.\nАпрелдаги сайловлардан кейин «Клооп»нинг дата-бўлими маҳаллий кенгашларда ва Конституцияни ўзгартириш бўйиа ўтган референдумдаги барча участокларда бўлган қоида бузарликларни таҳлил қилиб, бир қатори материалларнинг серияси эълон қилган.\nМасалан, журналистлар МСК ташвиқот вақтидаги қонун бузарликларга кўпинча сайланма муносабат қилганини аниқлаган — айрим майда хатоларга чора кўриб, жиддий қонун бузарликларни эътибордан қолдиради.\nБундан ташқари, «Клооп»нинг дата-бўлими, айрим участка коммисиялар сайлов тугагандан кейин протоколларни қайтада ёзиб чиққанини аниқлашган.\nАввалги мақолаСадир Жапаров: Янги кодексдан тергов билан ҳамкорлик деган норма бекор қилинди\nНавбатдаги мақолаҚирғизистонда охирги кеча-кундузда COVID-19 юқтирган уч нафар бемор вафот этди


Иброҳим Ғафуров. Адир олмаси (2010) | www.ziyouz.uz\nБош саҳифа МатбуотҲозирги давр матбуотиИброҳим Ғафуров. Адир олмаси (2010)\nФалсафа ва фалсафий фикр, ғоянинг қиммати ҳаётда билинади. У одамлар турмушини қандай ўзгартиролганига қараб баҳоланади. Фикру ғоя ҳаётнинг корига яраса, чигалликларга жавоб топа олса, жароҳатларга малҳам бўлолса, унинг қоғозда қолиб кетмагани шу. Бадиий сўз гоҳо жуда кўп нарсаларга қодир. Гоҳо ҳаётда ҳамма нарсалардан ҳам ожизроқ.\nСўзнинг кучидан умидсиз ўйларга толган чоғларида фарғоналик шоир Баҳодир Исо шундай ёзган экан:\nҚишни баҳор қилмади шеъринг,\nАғёрни ёр қилмади шеъринг,\nЁ йўқни бор қилмади шеъринг.\nҚўй, Баҳодир, энди шеър ёзма…\nУ шеърдан кўп нарсалар кутади: шеър Оролга сув бўлишини, ерда буғдой бўлиб унишини, халқни ўстириши ва унинг қалбига илҳомлар солишини истайди. Лекин кўз ўнгида бу ишлар содир бўлавермаганда, умидсизлангандай, шеъринг шундай улуғ, олижаноб ишларни адо эта олмадику, энди бу беҳуда машғулотни ташласанг ҳам бўлади, деган аччиқроқ бир қарорга келади. Албатта, бу шеърнинг сўзи. Амалда эса шоир бу қарордан кейин ҳам қанчалаб чиройли, таъсирли, самимий шеърлар ёзди. Эллик ёшида «Яхшилар бор яхшиям…» деган нозанин бир китобини нашр қилди…\nСуқроту Афлотун Арастулар неча минг йиллар оша ҳамон тирик. Уларнинг ғоялари инсоният жамиятлари тизимларида ҳамон ўсиш-ўзгаришларга хизмат қилади. Фикрнинг тириклиги ва ҳаракати одамларнинг тириклиги ва ҳаракатларига боғлиқ. Ҳар қандай гўзал ноёб гул уч кун сув ичмаса қурийди. Гулга оби ҳаёт, фикрга эса ҳаракат… Шеър ва ҳаётнинг ўзаро муносабат ва алоқалари, таъсирлари деганда Ғафур Ғуломнинг «Сен етим эмассан» ёки Эркин Воҳидовнинг «Ўзбегим» шеърларини эслаш кифоя. Қанчадан- қанча етимларнинг бошларини силади, уларнинг қалбларига умидбахш ёлқинлар сочди, одампарварлик, миллатпарварлик, ғурур ва ҳаракатга чорлади бу каби шеърлар. Шеър инсон ва жами инсониятнинг метофорик хотираси. Хотира эса, доим тирик сабоқлар билан ишлайди.\nФарғонанинг Чимёнида Шоҳимардон этакларидан бошланиб, то Поп томонларгача узайиб, узана тушиб боргувчи ғаройиб баланд адирлар бор. Бир-бирларига уйғун чўзилиб борган икки адир оралаб бир сой узоқ шалдираб йўл босади. Уни Олтиариқ ва гоҳо Чимёнсой ҳам дейдилар. У икки адир ўртасидан оқиб бир-бирига уланиб кетган боғлар, экинзорлар, теракзорлар, тўқайзорларни ажиб бир нашъага ғарқ қилади. Теракзорлар ва боғзорлар оралаб қишлоқлар кетма-кет уланиб кетади. Чимёнга борган кезларим мен ҳазрат Ҳувайдонинг серфайз зиёратгоҳидан сой бўйлаб бир неча санаторийларнинг обод манзилларидан ўтиб то Хонқизгача сайр қилиб боришни яхши кўраман. Бу ерлар, бу содда меҳнаткаш одамлар, теракзорлар, боғлар, қўйларини ўтлатган чўпон-чўлиқ болалар, ер қазиб мармар ахтарган ўсмирлар ва мана бу ер юзидаги жаннат оралаб келаётган, суви Кавсар сувидан ҳам ширин ва ёқимли Чимёнсойни кўрмай, унинг мангу симфониясини эшитмай кетсам нима бўларди дейман? Нотамом ва нотугал ўтиш бўлмасмиди ўша? Булар-ку теграмни қуршаган фаровон муҳит… шамоллар бунда беҳад сарин… ҳаволар бунда ипакдан майин. Айниқса, тушдан сўнг бу адирларда ҳеч таърифга сиғмайдиган еллар ҳувиллаб эсиб туради. Тушдан кейин мен қўлтиғимга бир қанча китобларни қистириб сарбаланд адирларга кўтарилиб бораман ва ҳар қадамда тўхтайман, тўхташга мажбур бўламан: ҳар қадамда бир бошқа манзара, бир бошқа гўзаллик, тин олиб уларга тўймай қарайман, ҳар бир чизиғини ёдимда сақлаб қолишга жазм қиламан, лекин бу ёшда жазмим муяссар бўлгаймикин, хотирам унсунлари панд бермасмикин? Оёқларим остида сарвнинг нимтатир сариқ чечаклари гилам каби ёйилган сарғимтир майсаси, улар худди одамлардай шағалли заминга маҳкам ёпишган, гуллаш, яшаш, қуёш, ой, еру замин, мўъжизакор обу ҳаволар билан тиллашишга интилади. Майда қумтошлар оёқ тагида шиғирлайди. Адир худди оёғингиз остида шеър ўқиётгандай эшитилади. Менга бу товуш пором ёқади. Миям қаватларига қандайдир ором ва осудалик кириб боради. Беихтиёр Навоийнинг:\nХилъатин то айламиш жонон қизил, сориғ, яшил\nШулаъи оҳим чиқар ҳар ён қизил, сориғ, яшил —\nдеган мўъжизий байти ёдимга тушади. Назаримда Навоий бу «қизил-сориғ-яшил»ни худди қўшиб ёзгандай туюлади. Бу баҳорнинг ранги, кўп ранглар қўшилган битта ранг. Кўнгил бу ажиб ранг ичида чўмилади, рангдан денгиз яратади ва ўзи ҳам баҳор ранги денгизига дўнади. Ҳозир Чимён манзаралари шундай қизил-сориғ-яшил ва мундай ўқиш учун олиб чиққан китобларимга боқсам, не ҳайратга чўмайки, Мақсуда ва Марҳабонинг китоблари ҳам айни шу қизил-сориғ-яшиллик ичра ял-ял ёнарди. Унга десам, Алишер ва Энахоннинг китоблари ҳам ҳазрат айтган рангга чулғанганди. Рассом бу рангларни аллақандай савқитабиий билан топган ва бу ранглар Фарғона рнглари билан тамомила уйқаш эди…\nЯна ўша пастдаги боғ ва экинзор рўпарасида баланд адирда ўтирдим. Марҳабонинг «Дунёнинг бир қавати» деган китобини очдим… Ўлай агар, биз кўзи юмуқлардан эмасмиз. Аммо негадир худди кўзи юмуқлардай яшаймиз. Марҳабонинг шеърлари билан энди танишяпман, ҳолбуки, у аллақачон бир қанча қўшиқлар китобларини чиқариб, анжуман-издиҳомларда шеър ўқиб, сўз айтиб, шеърлари халқ орасида кенггина тарқалган, севиб куйланар, ёдланар, давраларда айтиларкан… Халқ ўзига яқин шеърнинг маънисига, мевасига ўзини танқидчи деб солланиб юрганлардан анча олдин тушуниб етибди, ёд олибди, турмуш маъракаларида ўзига маънавий бир таянч санабди. Унинг 2008—2009 йилларда чиққан «Дунёнинг бир қавати» ва «Шукур, шукур, минг шукур» деган китобларини мана шу Чимён адирларида тушдан кейинги эсган сарин шамол бағрида ўтириб ўқидим. 2010 йилнинг апрели, аммо ҳали савр кирмаганди. Баъзи сўзлар, жумлалар, етакчи мотивлар боқиб турган тўлин ойдек, оқиб турган айқин сойдек ёқади ва ҳузуру ҳаловат олиб киради кўнгилга. Чимён адирларининг энг баланд, энг шабада ғириллаб елган жойида, атрофимда боғларга бурканган қишлоқлар, фақат Марҳабонинг эмас, Мақсуда Эргашеванинг «Кўнгил кишилари», Баҳодир Исонинг «Яхшилар бор…», Энахон Сиддиқованинг «Ишқ ифори», Али Қамбарнинг «Оқаётган сабр», Исмоил Маҳмуднинг салмоқли маъноли ғазаллари, Алишер Ибодиновнинг «Соҳил яқин», Эрдавлат Одиловнинг «Киткон. Шодмон ўғри» романлари, Охунжон Ҳакимовнинг шеърлар сайланмаси, ибратли хотиралар китоби (ўттизинчи, қирқинчи, эллигинчи йилларнинг алам-аччиқ эсловлари тасаввурим бурчакларини машъал ёқиб ёритгандай бўлди). Аммо Тиловолди Жўраев, Алишер Ибодинов, Эрдавлат Одиловларнинг диққат-эътиборга лойиқ романлари, қиссалари, ҳикоялар туркумлари ҳақида алоҳида мавзу очиб таҳлил қилишни талаб қилади. Эрдавлатнинг трилогияси «Фарғона тонг отгунча»дан кейин ёзилган ва ўша проза йўлини давом эттираётган аҳамиятга сазовор ҳодисалардан… Бу ерда эса, ҳозир бир чимдим райҳондай шеърлар устида суҳбатлашайлик. Тоғ тизмалари, ўзбек қишлоқлари, боғотлар, қизилсориғяшил адирлар, фақат Фарғонада эсадиган ғир-ғир шамоллар қуршовида ўқиганим учунми, лаззатлар табиатнинг тароватига қўшилиб кетгани учунми, китоблардан бунчалик фароғат туйган эмасдим. Бўлмаса, худди шу кунларда, балки пича илгарироқ Семюэл Беккетнинг «Моллой» ва «Гўзал ва яна бошқа аёллар ҳақидаги орзулар» романлари, Эжен Ионесконинг «Каркидон», «Сочсиз қўшиқчи», «Холис қотил» пиесаларини ҳам ўқиб, илгари менга нотаниш бўлган сўз оламларига ғарқ кўмилиб юргандим. Беккет, онг оқими, абсурд адабиётлари қайда-ю Марҳабо ва Мақсуда қайда, жуда қизиқсиз-да сиз ҳам, дейсиз ҳойнаҳой…\nЛекин у сўзларнинг олдида бу сўзларнинг қадри асло паст эмаслигини кўрдим ва сездим. Марҳабо ва Мақсуда, аввало, халқнинг жигарпораси бўлиб ёзишади, деб ўйладим. Уларнинг шеърларини ўқиганда, узоқ ўтмишдаги барча мунис, масъум, масъуд нарсалар кўз ўнгимда тирилгандай, тасаввуримда Нодира, Увайсий, Маҳзуналарни кўргандай, уларнинг ўз оғизларидан ўз турфа лаҳжаларида ғазал тинглагандай қувондим. Марҳабо қандай қилиб бунчалик равшан, ўта аниқ ва аниқлигида мусаффо сўзлар, жумлалар топади, нозик халқона қайтармалар қилади, сўзлар, қофиялар, ташбеҳлар ҳеч бир тўсиқсиз, ҳеч бир сохталиксиз тинглаётган кишининг кўнгил оламига оқиб киради. Бундай юксак маънодаги шеърий соддалик ва халқоналик Машраб, Ҳамза, Яссавий, Боқирғонийларнинг мулку фасонаси эди, энди бу фасонатарозлик Марҳабода қайта туғилибди ва ҳақиқий халқона шеърнинг сифати, фасоҳати, хосиятига айлана қўйибди. Бунда жунун аёлнинг ҳасби ҳоли, турмуш чигалликларини еча оладиган зийнатли ақли-фаросати, нозик таъби ва ўта мувозанатини топган нафис ҳиссиётлари билан туташиб, бир жон-бир тан бўлиб катта шеъриятнинг гўзал фариштаси дунёга келибди.\nБу шеърлар билан илк бора ошно тутинаётганда Чимён боғларида олмалар ва беҳилар чаман бўлиб гуллаганди. Қизилсориғяшил майсаларда ўтириб ҳов пастдаги боғларнинг кўк масарратига қарайман. Худди рўпарамда анча пастда бир парча кафтдек ер майдалаб чопилган, текис ариқчалар тортилган, у ерни кўҳна ўриклар, тутлар, зумрад буталар ўраб туради. Салгина чапроқда чоғроқ бир тепа, унда гуркираб очилган қизғалдоқлар еллар билан рақс тушиб тебранади ва атрофга ажиб шуълалар сочади. Чопилган сарғайиб турган ернинг қоқ ўртасида бир улкан олма дарахти шундай қийғос гуллаганки, улар орасидан шох-бутоқлар кўринмайди. Уч кунгача адирнинг худди мана шу ерига чиқиб, шу қўшиқдай гуллаётган улкан олма дарахтини томоша қилиб ўтирдим. Олмадан оқ шуълалар, лолалардан қизил шуълалар ёғиларди. Бу шуъладорлик бағирдор шуъладорлик эди, у нимаси биландир Энахон, Мақсуда, Марҳабо, Матлуба, Малика, Зуҳра, Баҳодир, Ғулом Фатҳиддин, Али Қамбар шеърларига туп-тус ўхшаб кетарди. Шунда мен фарғоналик ижодкор дўстларимнинг шеърият ва прозадаги изланишлари асл Фарғона табиатига нақадар уйғун ва мувозий эканлигини ҳис қилдим. Табиатдан жонузорлик, адаб сарришталари, андиша тилсимлари ёғилгандай уларнинг асарларида ҳам худди шу нарсалар аксланарди.\nТабиат бағрида хаёл суриб бир сирни пайқадим. Марҳабо турмуш, инсонлар ҳаётидан бир бош мотивни ахтариб топса, сўнг уни тўхтатиб бўлмас экан. Шеърий илҳоми жўш уриб, сўзлар тушдан кейинги еллардай қуюлиб келаверар экан. Бош мотив Яссавийда, Ҳамзада, Машрабда шундай буюк илҳом манбаи эди. Бизнинг Мамаюсуф ҳам бош мотив топса, илҳоми парвозида тўхтамай баландлаб бораверарди. «Халқ бўл элим», деган мотивни кашф этдими, илҳоми селдай тўхтамасди. Марҳабонинг етакчи мотивларига қаранг: «Бировнинг боласи уйимда», «Қизим, қайнонанг — тилло», «Қуда бўлдик», «Навоийга қўшни бўлсам», «Биз куйдириб кетган йигитлар», «Ушабтуринг», «Қутиласан-а, қутиласан» ва ҳоказо. Марҳабо ўзи ҳаётда кашф этган мотивларни ўта нафис бир дид билан камолот чўққисига кўтаради, янги мазмунлар очади. Ҳар бир мисраси хотирага тўсиқ билмай жойлашади, эзгу ҳислар уйғотади.\nМақсуда Эргашевани ўқиб ўтириб эса, у нега китобини «Кўнгил кишилари» деб номлаганлигини англаб етгандай бўлдим. Фарғоналикларни шоиранинг шу сўзи орқали билгандай эдим. Фарғоналиклар каттаю кичик — ҳаммалари чин маънода кўнгил кишилари. Улар кўнгил измига, кўнгил амрига, кўнгил қарорига юрадилар, оламни худо ато этган кўнгил ойнасида кўрадилар, бу ойна ноёб андеша ҳиссиёти билан сайқалланган, ҳеч ким андешанинг отини фарғоналикчалик авайлаб, ҳоритмай минолмайди. Шу жонузорликка эътибор тортаман десам, ният қилсам, Мақсуданинг бир шеърини калтирмасдан ўтолмайман:\nЮксалади забаржад боғлар\nҚўлтиғига қисиб гулларин\nЯратганга айтиб саловат\nКўкка чўзар зумрад қўлларин.\nКезиб юрар боди саболар\nЎсмир каби қўшиқлар айтиб\nУлар билан гулранг лаҳзалар\nЎтиб кетар, келмайди қайтиб.\nМен айланиб шул боғ ичинда\nБармоқларим тупроғ ичинда\nТуйғуларим япроғ ичинда\nЖисму жоним титроғ ичинда…\nОдам боққа кирса шунчалар титроққа тушади, одам тупроқни шунчалар теран ҳис қиладими, одам ҳаётдан боғга, боғдан ҳаёт ва умрнинг ўткинчилиги, лаҳзаларнинг такрорланмаслиги фалсафаси ичига шундай табиий ва гўзал бир тарзда ўтадими? Мақсуданинг шеърлари ҳаёт — боғ-тупроқ фалсафасига тўла ва бу шоирона фалсафа нақ гулларнинг япроқларига ёзилганга ўхшайди. Мақсуданинг шеърлари боғ фалсафасини ўзига хос талқин қилган шеъриятдир, катта, умуммиллий шеъриятнинг ярашиқли давоми.\nМенинг гулзоримнинг шу туришида\nЖамолинг шуъласи бордир, билурман.\nАгар насиб этса, ҳар бир чечакнинг\nҲар бир япроғига бир шеър қилурман…\nМақсуданинг шеърларини ўқиганда, бу чин ва ҳақ ваъда эканлиги ва шоира унинг уҳдасидан тамомила моҳира бир қаламкаш каби чиқишига ишонч ҳосил қиласиз. Ва нега бу ерда Баҳодир тўғрисида икки оғизгина сўзламай. Баҳодир ўсмирлигидаёқ ҳассос ва ўта ҳалол, самимий, эътиқоди мустаҳкам, виждон овозига қулоқ тутиб иш тутадиган ижодкор. У кулолликда нечоғли моҳир бўлганидек, шеърда ҳам заргар. Ҳеч кимга ўхшамаган фикрлар шеърларини тўлғин ва жозибали бир мақомга кўтарган. Фарғонанинг яна бир тимсоли бу — журналист, шоир, жамоатчи Омон Ҳошим. Унинг шоирликка даъвоси йўқ. Лекин шеърлари маънавият ва ҳур ахлоқнинг чашмасидай қайнайди. Унинг ҳаёти неча-нечалаб романларнинг мавзуси. Қанча-қанча қанча ярашмасларни яраштирган, қанча ризқи яримталарнинг ризқини бутун қилган, йиқилганларни турғизган, адашганларни тўғри йўлга олиб чиққан бу инсон ғамгузорлик, матонат ва шайдоликнинг тирик тимсолидир. У Фарғонага келбат бериб туради.\nҲазратларимизни кўрмасак, йўқламасак, ҳасратларимиз ортади. Ҳазрат Ҳувайдо…\nРостми-ёлғонми, Ҳувайдо бир олма нави етиштирди. У буруннинг қонидан ҳам қизил, асалнинг болидан ҳам ширин, қуртламас, қаримас, ҳосил беришдан тўхтамас эди. Ҳувайдо ҳар кез шу қизил олма ғарқ пишганда бир этакка солиб баланд адир устига чиқар ва Марғилон, Риштон, Олтиариқ, Киткон, Водил томонларга қараб ирғитарди. Фарғонада шу олтин олма кўпайсин ва авлодларга насиб этсин дерди. Марҳабо, Мақсуда, Энахон, Матлуба, Зуҳра, Исмоил, Баҳодир, Ғулом, Тилаволди ва яна неча-нечалаб ижодкорлар бугун Фарғонада ҳазрат Ҳувайдо сочган олмалар каби ўз ижод боғини обод этишяпти. Уларнинг Мақсуда таъбири билан айтганда, оддий ўгитлари куйдай жаранглайди ва ўзига эътибор тортади. «Ўсган сари умр дарахти Олтинланиб боради ботин», дейди яна Мақсуда. Фарғона азалдан шуъла таратувчи макон саналади. Шунинг учун у ерлик одамларнинг ички гўзаллик касб этишга интилишлари ғоятда табиийдир.\n“Ўзбекистон адабиёти ва санъати” газетасининг 2010 йил 20-сонидан олинди.\n← Аввалги Аввалги Луқмон Бўрихон. Ота ва оила (2010)\nКейинги → Кейинги: Рустамжон Тожибоев. “Уч Хароботий” кимлар эди? (2010)


ТОШКЕНТ – “Кўп қаватли уйимизнинг лифти 2 ойдан бери ишламайди”\n25 феврал 2021, Тошкент вақти: 16:28\nУЧТЕПА. “Тошкент шаҳри Учтепа тумани 23-мавзе 57-уйдан ёзмоқдамиз. Кўп қаватли уйимизнинг лифти 2 ойдан бери ишламайди, подъезд таъмирталаб аҳволда. Болалар майдончаси аянчли ҳолатда. Бунинг устига, уйнинг 1-қавати хусусий клиника ва ички ишлар пунктига берилгани оқибатида, болалар ўйнашига жой деярли қолмади. Уй атрофида ҳатто чиқинди ташлаш қутиси йўқ.\nБу борада президент виртуал кабулхонасига мурожат қилдик. Учтепа тумани ҳокимияти берган жавоб хатида вазиятни ўрганиш учун вакил келгани айтилган. Ҳолбуки, 56 та хонадондан бирор киши вакил келганини кўрмаган. Яна уй фалон йилда таъмирланади, деб ваъда берилган. Наҳотки, халқ мурожаати президент порталигача борса ҳам ҳал қилинмаса? Ёки тепада ўтирганлар мурожаатларни ўқимаяптими?”


Бедапоя биринчи ўримга бутун майдон бўйлаб баравар етилади ва максимал даражада ҳосил тўплайди. Шунинг учун биринчи ўримни ўсимликлар шоналаётган даврда бошлаш керак. Кейинги ўримларда беда ҳосили дастлабки ўримдагига нисбатан камроқ бўлади. Шунинг учун кейинги ўримларни беда гуллай бошлаганда ўтказиш тавсия этилади.\nХашаки лавлаги уруғи СПЧ-6, СХУ-4 ва бошқалар ёрдамида қаторларининг кенглиги 60, 70 ёки 90 см қилиб (хўжаликларнинг ўз шарт-шароитларини ҳисобга олган ҳолда) мартнинг охирги ўн кунлигидан апрелнинг биринчи ўн кунлигигача экиш тавсия этилади. Экиш схемаси қандай бўлишидан қатъий назар, кўчат қалинлиги гектар бошига 70–75 минг тупни ташкил этиши лозим.\nНиҳоллар униб чиққач ва ягана қилингач бегона ўтлардан тозалаб туриш учун экин қатор ораларига механизмлар ёрдамида ишлов берилиб, қўл чопиғи ўтказилади. Ўсимлик май, июнь ойларда бир мартадан суғорилади.\nДон ёки силос учун маккажўхори уруғи апрель ойида экилади. Бунда «Ўзбекистон–100», «Ўзбекистон–601 ЕСВ», «Кремнистия УзРОС» навларининг уруғини экиш тавсия этилади. Дон учун 22–25, силос учун 25–30 кг/га уруғ сеялкалар ёрдамида 5–6 см чуқурликка экилади.\nАзотли ўғитлар (N30) экиш билан бир вақтда ва ўсимлик 7–8 тадан барг чиқаргач, уни озиқлантириш пайтида (N120-150) солинади. Маккажўхори 10–12 тадан барг чиқарганда, рўваклай бошлаганда, султонлари гуллаб ва сўталари думбул бўлганида суғорилади.\nЎта юқори ҳарорат, сув танқислиги ва шўрлаган ерларда силос учун оқжўхорининг «Ўзбекистон–5», «Ўзбекистон–18», «Тошкент оқ донлиси» навларини экиш яхши натижа беради.\nКузги оралиқ экинлар – тритекале ва сули най чиқара бошлаганида гектар ҳисобига 100 кг азотли ўғитлар билан озиқлантирилиб, суғорилади. Юқоридаги тадбирлар ўз вақтида ва сифатли амалга оширилса, чорва молларига мўл ва тўйимли озуқа жамғаришга эришилади.